CELEX: 32019R0715
Language: lt
Date: 2018-12-18 00:00:00
Title: 2018 m. gruodžio 18 d. Komisijos deleguotasis reglamentas (ES) 2019/715 dėl finansinio pagrindų reglamento, taikomo organams, įsteigtiems pagal SESV ir Euratomo sutartį ir nurodytiems Europos Parlamento ir Tarybos reglamento (ES, Euratomas) 2018/1046 70 straipsnyje

10.5.2019   
               
               
                  LT
               
               
                  Europos Sąjungos oficialusis leidinys
               
               
                  L 122/1
               
            
         KOMISIJOS DELEGUOTASIS REGLAMENTAS (ES) 2019/715
         2018 m. gruodžio 18 d.
         dėl finansinio pagrindų reglamento, taikomo organams, įsteigtiems pagal SESV ir Euratomo sutartį ir nurodytiems Europos Parlamento ir Tarybos reglamento (ES, Euratomas) 2018/1046 70 straipsnyje
         EUROPOS KOMISIJA,
         atsižvelgdama į Sutartį dėl Europos Sąjungos veikimo kartu su Europos atominės energijos bendrijos steigimo sutartimi,
         atsižvelgdama į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (1), ypač į jo 70 straipsnį;
         kadangi:
         
                     (1)
                  
                  
                     Komisijos deleguotuoju reglamentu (ES) Nr. 1271/2013 (2) nustatomas finansinis pagrindų reglamentas, skirtas organams, kuriuos pagal Sutartį dėl Europos Sąjungos veikimo ir Europos atominės energijos bendrijos steigimo sutartį įsteigė Sąjunga ir kurie turi juridinio asmens statusą ir gauna Sąjungos biudžetui priskiriamus įnašus (toliau – Sąjungos organai). Deleguotasis reglamentas (ES) Nr. 1271/2013 pagrįstas Reglamentu (ES, Euratomas) Nr. 966/2012 (3). Reglamentas (EB, Euratomas) Nr. 966/2012 buvo pakeistas Reglamentu (ES, Euratomas) 2018/1046;
                  
               
                     (2)
                  
                  
                     būtina panaikinti Reglamentą (ES) Nr. 1271/2013 ir pakeisti jį šiuo reglamentu, kad jis būtų suderintas su Reglamentu (ES, Euratomas) 2018/1046 ir kad būtų galima papildomai supaprastinti ir paaiškinti taisykles, siekiant atsižvelgti į jų taikymo metu įgytą patirtį, ir toliau tobulinti Sąjungos organų valdymo principus ir jų atskaitomybę;
                  
               
                     (3)
                  
                  
                     šiame reglamente, nedarant poveikio steigiamajam aktui, turėtų būti nustatyti pagal SESV ir Euratomo sutartį įsteigtiems organams, kurie gauna Sąjungos biudžetui priskiriamus įnašus, taikomi bendri principai ir pagrindinės taisyklės. Remdamiesi šiuo reglamentu Sąjungos organai turėtų priimti savo finansines taisykles, kurios negali nukrypti nuo šio reglamento, išskyrus atvejus, kai to reikia dėl jų specifinių poreikių ir gavus išankstinį Komisijos sutikimą;
                  
               
                     (4)
                  
                  
                     vis dėlto, siekiant užtikrinti suderinamumą, Sąjungos organai, kurie savo veiklą finansuoja vien savo lėšomis ir kuriems šis reglamentas netaikomas, jeigu įmanoma, turėtų nustatyti panašias taisykles. Pagal 2012 m. liepos 19 d. Europos Parlamento, Tarybos ir Komisijos bendrą pareiškimą dėl decentralizuotų agentūrų tie organai Europos Parlamentui, Tarybai ir Komisijai turėtų teikti savo metinę biudžeto vykdymo ataskaitą ir tinkamai atsižvelgti į jų prašymus ir rekomendacijas;
                  
               
                     (5)
                  
                  
                     Sąjungos organai turėtų nustatyti ir vykdyti savo biudžetą pagal vieningumo, tikslumo, universalumo, konkretumo, metinio periodiškumo, subalansuotumo, apskaitos vieneto, patikimo finansų valdymo bei veiklos rezultatų ir skaidrumo principus;
                  
               
                     (6)
                  
                  
                     reikėtų pabrėžti Sąjungos įnašo balansuojamąjį pobūdį. Sąjungos organo teigiamo biudžeto vykdymo rezultato dalis, kuri viršija per metus išmokėtą Sąjungos įnašą, turėtų būti grąžinta į Sąjungos biudžetą;
                  
               
                     (7)
                  
                  
                     jeigu steigiamajame akte numatyta, kad pajamas, be Sąjungos įnašo, sudaro mokesčiai ir rinkliavos ir kad pajamos iš mokesčių ir rinkliavų priskiriamos konkretiems išlaidų punktams, Sąjungos organai turėtų turėti galimybę biudžetą iš anksto subalansuoti asignuotųjų pajamų pavidalu. Siekiant suteikti lankstumo, neigiamas rezultatas, susijęs su asignuotosiomis pajamomis iš mokesčių ir rinkliavų, galėtų būti kompensuojamas iš ankstesnių metų sukaupto pertekliaus;
                  
               
                     (8)
                  
                  
                     būtina užtikrinti, kad būtų nustatyti tinkamo dydžio mokesčiai, kad paslaugų teikimo sąnaudos būtų padengtos ir nesusidarytų didelis perviršis;
                  
               
                     (9)
                  
                  
                     steigiamajame akte arba pagrindiniame akte būtina leisti išimties tvarka deleguoti užduotis ir skirti dotacijas Sąjungos organams ir tai turi būti tinkamai pagrįsta Sąjungos organo užduočių ir konkrečių ekspertinių žinių ypatybėmis, kartu užtikrinant patikimą finansų valdymą ir išlaidų veiksmingumą. Tos papildomos užduotys turėtų atitikti Sąjungos organo tikslus ir būti suderinamos su Sąjungos organo įgaliojimais, kaip apibrėžta steigiamajame akte;
                  
               
                     (10)
                  
                  
                     siekdama padidinti skaidrumą Komisija iš esmės turėtų su Sąjungos organais sudaryti partnerystės susitarimus, kurie apimtų visą finansavimą, papildantį metinį Sąjungos įnašą, visų pirma, kai šis finansavimas turi reikšmingą poveikį Sąjungos organo operacijoms;
                  
               
                     (11)
                  
                  
                     nuostatos dėl perkėlimo į kitą laikotarpį ir asignuotųjų pajamų turėtų būti iš dalies pakeistos, kad būtų atsižvelgta į Reglamento (ES, Euratomas) 2018/1046 nuostatas. Kalbant apie vidaus asignuotąsias pajamas, turėtų būti leidžiama finansuoti naujus pastatų projektus panaudojant pajamas, gautas iš pastatų nuomos ir jų pardavimo, kaip nustatyta Reglamente (ES, Euratomas) 2018/1046. Tuo tikslu tokios pajamos turėtų būti laikomos vidaus asignuotosiomis pajamomis, kurias galima perkelti į kitą laikotarpį, kol jos bus visiškai panaudotos;
                  
               
                     (12)
                  
                  
                     siekiant suteikti papildomo lankstumo, Sąjungos organai turėtų galėti vykdyti sandorius ne eurais, o kita valiuta, administracinio valdymo poreikiams tenkinti;
                  
               
                     (13)
                  
                  
                     pagal Reglamentą (ES, Euratomas) 2018/1046, išskaidyti kelerių metų įsipareigojimus į metines dalis turėtų būti leidžiama tik tuo atveju, kai taip yra numatyta steigiamajame akte arba pagrindiniame akte, arba kai įsipareigojimai yra susiję su administracinėmis išlaidomis;
                  
               
                     (14)
                  
                  
                     atsižvelgiant į Sąjungos organų ypatumus, dovanojamą turtą priimti leidžiama tik atlikus griežtesnį tikrinimą. Be to, Sąjungos organams neturėtų būti leista naudotis įmonių teikiama parama;
                  
               
                     (15)
                  
                  
                     reikėtų patikslinti veiklos rezultatų sąvoką. Veiklos rezultatai turėtų būti susieti su patikimo finansų valdymo principu. Patikimo finansų valdymo principą reikėtų paaiškinti. Reikėtų susieti nustatytus tikslus ir veiklos rezultatų rodiklius, rezultatus ir asignavimų naudojimo ekonomiškumą, veiksmingumą ir efektyvumą;
                  
               
                     (16)
                  
                  
                     pagal Reglamento (ES, Euratomas) 2018/1046 53 straipsnį Sąjungos organas kartu su kitais Sąjungos organais ir Sąjungos institucijomis turi dalyvauti atliekamoje lyginamojoje analizėje;
                  
               
                     (17)
                  
                  
                     būtina nustatyti veiksmų plano taisykles, kad būtų galima stebėti tolesnį bendro periodinio vertinimo išvadų įgyvendinimą siekiant užtikrinti jų veiksmingą vykdymą;
                  
               
                     (18)
                  
                  
                     siekiant užtikrinti nuoseklų programavimą, Sąjungos organas turėtų parengti bendrąjį programavimo dokumentą, kuriame nustatytas metinis ir daugiametis programavimas, jo pajamų ir išlaidų sąmata, išteklių programavimas, informacija apie pastatų politiką, bendradarbiavimo su trečiosiomis valstybėmis ir (arba) tarptautinėmis organizacijomis strategija, veiksmingumo didinimo ir sinergijos užtikrinimo strategija. Sąjungos organas taip pat turėtų parengti veiklos valdymo ir vidaus kontrolės sistemų strategiją, įskaitant kovos su sukčiavimu strategiją. Bendrajame programavimo dokumente reikėtų atsižvelgti į Komisijos gaires;
                  
               
                     (19)
                  
                  
                     į programavimo dokumentą reikėtų įtraukti pakartotinio interesų konflikto, pažeidimų ir sukčiavimo atvejų prevencijos strategiją, visų pirma tada, kai dėl trūkumų buvo pateiktos kritinės rekomendacijos;
                  
               
                     (20)
                  
                  
                     bendrojo programavimo dokumento tvarkaraštis turėtų būti suderintas su biudžeto procedūra, siekiant užtikrinti jo veiksmingumą ir visų programavimo dokumentų derėjimą;
                  
               
                     (21)
                  
                  
                     jei Sąjungos organai valdo nuo pagrindinės buveinės nutolusias įstaigas, jie turėtų suderinti savo vidaus kontrolės sistemas;
                  
               
                     (22)
                  
                  
                     kai tai suderinama su patikimo finansų valdymo principu, tikslinga numatyti Sąjungos organams galimybę visų pirma tarpusavyje ir su Sąjungos institucijoms sudaryti susitarimus dėl paslaugų lygio pagal Reglamento (ES, Euratomas) 2018/1046 59 straipsnį, siekiant palengvinti jų asignavimų naudojimą. Turėtų būti užtikrinama, kad apie tuos paslaugų lygio susitarimus būtų tinkamai pranešama;
                  
               
                     (23)
                  
                  
                     būtina paaiškinti vidaus audito ir vidaus kontrolės funkcijų struktūrą ir supaprastinti ataskaitų teikimo reikalavimus. Vidaus audito funkciją Sąjungos organe turėtų atlikti Komisijos vidaus auditorius, kuris esant pagrįstai rizikai turėtų atlikti auditą. Reikia numatyti vidaus audito funkcijų nustatymo ir veikimo taisykles;
                  
               
                     (24)
                  
                  
                     reikėtų supaprastinti ataskaitų teikimo įpareigojimus. Sąjungos organai turėtų pateikti konsoliduotąją metinę veiklos ataskaitą, kurioje pateikiama išsami informacija apie pasiektus tikslus ir rezultatus, jų darbo programos įgyvendinimą, biudžetą, personalo politiką ir veiklos valdymo bei vidaus kontrolės sistemas;
                  
               
                     (25)
                  
                  
                     siekiant pagerinti Sąjungos organų išlaidų veiksmingumą, būtina numatyti galimybę dalytis tarnybų teikiamomis paslaugomis arba jų teikimą perduoti kitam Sąjungos organui arba Komisijai. Todėl būtina leisti Komisijos apskaitos pareigūnui atlikti visas Sąjungos organo apskaitos pareigūno užduotis arba jų dalį;
                  
               
                     (26)
                  
                  
                     siekiant taisykles dėl asignuotųjų pajamų suderinti su Reglamento (ES, Euratomas) 2018/1046 taisyklėmis, būtina numatyti vidaus ir išorės asignuotųjų pajamų diferencijavimo ir jų perkėlimo į kitą laikotarpį taisykles;
                  
               
                     (27)
                  
                  
                     palūkanų, susikaupusių dėl Sąjungos įnašo Sąjungos organui, traktavimo taisykles siekiant suderinti su Reglamento (ES, Euratomas) 2018/1046 taisyklėmis, būtina nustatyti, kad palūkanos neturi būti mokamos į biudžetą;
                  
               
                     (28)
                  
                  
                     Reglamente (ES, Euratomas) 2018/1046 numatyta galimybė konkrečiais atvejais teisinį įsipareigojimą prisiimti prieš biudžetinį įsipareigojimą. Sąjungos organai taip pat turėtų turėti tokią galimybę;
                  
               
                     (29)
                  
                  
                     siekiant užtikrinti suderinamumą, neturėtų būti leidžiama numatyti konkrečių nuostatų dėl viešųjų pirkimų ir dotacijų. Vieno taisyklių rinkinio taikymas užtikrina Sąjungos organo darbo paprastinimą ir leidžia naudotis Komisijos parengtomis gairėmis ir modeliais;
                  
               
                     (30)
                  
                  
                     Sąjungos organui turėtų būti suteikta galimybė skirti dotacijas ir apdovanojimus remiantis steigiamuoju aktu arba Komisijos pavedimu pagal Reglamento (ES, Euratomas) 2018/1046 62 straipsnio 1 dalies c punkto iv papunktį;
                  
               
                     (31)
                  
                  
                     be jau seniai įsigalėjusių Sąjungos įnašo teikimo būdų (faktiškai patirtų tinkamų finansuoti išlaidų kompensavimo, fiksuotųjų vieneto įkainių, fiksuotųjų sumų ir finansavimo taikant fiksuotąją normą), tikslinga leisti Sąjungos organams teikti papildomą finansavimą, nesusijusį su atitinkamų operacijų išlaidomis. Ši papildoma finansavimo forma turėtų būti grindžiama tam tikrų sąlygų įvykdymu ex ante arba rezultatų, vertinamų remiantis anksčiau nustatytais orientyrais arba veiklos rezultatų rodikliais, pasiekimu;
                  
               
                     (32)
                  
                  
                     siekiant apsaugoti Sąjungos finansinius interesus, pagal Reglamentą (ES, Euratomas) 2018/1046 nustatytos vienos bendros ankstyvojo nustatymo ir draudimo dalyvauti procedūroje sistemos taisyklės turėtų būti taikomos Sąjungos organams;
                  
               
                     (33)
                  
                  
                     pagal Europos Parlamento ir Tarybos reglamento (ES, Euratomas) Nr. 883/2013 (4) 8 straipsnio 1 dalį ES organai Europos kovos su sukčiavimu tarnybai nedelsdami perduoda bet kokią informaciją, susijusią su galimais sukčiavimo, korupcijos arba kitos neteisėtos veiklos, kenkiančios Sąjungos finansiniams interesams, atvejais. Pagal Tarybos reglamento (ES) 2017/1939 (5) 24 straipsnio 1 dalį Sąjungos organai nepagrįstai nedelsdami Europos prokuratūrai praneša apie bet kokį nusikalstamą elgesį, dėl kurio ji galėtų naudotis savo kompetencija pagal tą reglamentą. Siekiant sustiprinti Sąjungos organų valdymą, jie taip pat turėtų nedelsdami pranešti Komisijai apie sukčiavimo, finansinių pažeidimų ir tyrimų atvejus. Komisija ir Sąjungos organai turėtų nustatyti procedūras, kuriomis būtų tinkamai apsaugomi asmens duomenys ir užtikrinama, kad bet kuriuo informacijos, susijusios su tariamu sukčiavimu ir kitais pažeidimais, taip pat vykdomais arba užbaigtais tyrimais, perdavimo atvejais būtų laikomasi principo „būtina žinoti“;
                  
               
                     (34)
                  
                  
                     siekiant nustatyti ir tinkamai valdyti faktinę arba numanomą interesų konflikto riziką, turėtų būti reikalaujama, kad Sąjungos organai priimtų interesų konfliktų prevencijos ir valdymo taisykles. Tokiose taisyklėse turėtų būti atsižvelgiama į Komisijos parengtas rekomendacijas;
                  
               
                     (35)
                  
                  
                     šiame reglamente Komisijai, Europos kovos su sukčiavimu tarnybai ir Audito Rūmams turėtų būti nustatytos visapusiškos prieigos teisės;
                  
               
                     (36)
                  
                  
                     nuostatos dėl pastatų politikos, įskaitant galimybes ir sąlygas, pagal kurias Sąjungos organams būtų leidžiama paskolomis finansuoti pastatų įsigijimo projektus, turėtų būti suderintos su Reglamentu (ES, Euratomas) 2018/1046 siekiant užtikrinti, kad visi Sąjungos organai ir institucijos darniai taikytų taisykles;
                  
               
                     (37)
                  
                  
                     atsižvelgiant į tai, kad Deleguotasis reglamentas (ES) Nr. 1268/2012 (6) buvo panaikintas, taip pat turėtų būti panaikintas reikalavimas ES organui priimti savo įgyvendinimo taisykles gavus išankstinį Komisijos sutikimą;
                  
               
                     (38)
                  
                  
                     būtina nustatyti pereinamojo laikotarpio nuostatas, skirtas programavimui ir konsoliduotųjų metinių veiklos ataskaitų teikimui, nes Komisijai reikia laiko atitinkamoms gairėms parengti bendradarbiaujant su Sąjungos organais, o Sąjungos organams reikia laiko prisitaikyti prie naujo programavimo ir ataskaitų teikimo;
                  
               
                     (39)
                  
                  
                     šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje, kad būtų sudarytos sąlygos laiku, ne vėliau kaip 2019 m. liepos 1 d., priimti persvarstytus Sąjungos organų finansinius reglamentus ir kad įstaigos galėtų pasinaudoti supaprastinimu ir suderinamumu su Reglamentu (ES, Euratomas) 2018/1046,
                  
               PRIĖMĖ ŠĮ REGLAMENTĄ:
         I ANTRAŠTINĖ DALIS
         
            BENDROSIOS NUOSTATOS
         
         
            1 straipsnis
            Dalykas
            Šiuo reglamentu nustatomos esminės finansinės taisyklės, skirtos organams, kuriuos pagal Sutartį dėl Europos Sąjungos veikimo ir Europos atominės energijos bendrijos steigimo sutartį įsteigė Sąjunga ir kurie turi juridinio asmens statusą ir gauna Sąjungos biudžetui priskiriamus įnašus (toliau – Sąjungos organai).
            Remdamosi šiuo reglamentu, kiekvienas Sąjungos organas turi priimti savo finansines taisykles. Sąjungos organo finansinės taisyklės nenukrypsta nuo šio reglamento, išskyrus atvejus, kai to reikia dėl jų specifinių poreikių ir gavus išankstinį Komisijos sutikimą.
         
         
            2 straipsnis
            Terminų apibrėžtys
            Šiame reglamente vartojamų terminų apibrėžtys:
            —   steigiamasis aktas– Sąjungos teisės priemonė, kuria reglamentuojami pagrindiniai Sąjungos organo steigimo ir veiklos aspektai,
            —   valdyba– pagrindinis Sąjungos organo vidaus organas, atsakingas už sprendimų finansų ir biudžeto klausimais priėmimą, nesvarbu, koks pavadinimas jam suteiktas steigiamajame akte,
            —   direktorius– asmuo, atsakingas už valdybos sprendimų ir Sąjungos organo biudžeto vykdymą kaip leidimus suteikiantis pareigūnas, nesvarbu, kaip jis pavadintas steigiamajame akte,
            —   vykdomoji valdyba– Sąjungos organo vidaus organas, kuris padeda valdybai ir kurio atsakomybė bei darbo tvarkos taisyklės iš esmės nustatytos steigiamajame akte, nepriklausomai nuo to, koks pavadinimas šiam organui suteikiamas steigiamajame akte.
            Reglamento (ES, Euratomas) 2018/1046 2 straipsnis taikomas mutatis mutandis.
         
         
            3 straipsnis
            Laikotarpiai, datos ir terminai
            Jei nenustatyta kitaip, šiame reglamente nustatytiems galutiniams terminams taikomas Tarybos reglamentas (EEB, Euratomas) Nr. 1182/71 (7).
         
         
            4 straipsnis
            Asmens duomenų apsauga
            Šis reglamentas neturi poveikio reglamentų (ES) 2018/1725 (8) ir (ES) 2016/679 (9) reikalavimams.
         
         II ANTRAŠTINĖ DALIS
         
            BIUDŽETAS IR BIUDŽETO PRINCIPAI
         
         
            5 straipsnis
            Biudžeto principų laikymasis
            Sąjungos organo biudžetas sudaromas ir vykdomas laikantis vieningumo, biudžeto tikslumo, metinio periodiškumo, subalansuotumo, apskaitos vieneto, universalumo, konkretumo, patikimo finansų valdymo ir skaidrumo principų, kaip nustatyta šiame reglamente.
         
         1 SKYRIUS
         
            VIENINGUMO IR BIUDŽETO TIKSLUMO PRINCIPAI
         
         
            6 straipsnis
            Sąjungos organo biudžeto apimtis
            
               1.   Sąjungos organo biudžete kiekvieniems finansiniams metams numatomos ir nustatomos visos leistosios pajamos ir išlaidos, kurios laikomos būtinomis Sąjungos organui. Biudžetą sudaro Sąjungos organo pajamos ir išlaidos, įskaitant administracines išlaidas.
            
            
               2.   Sąjungos organo biudžete pateikiama:
               
                           a)
                        
                        
                           nediferencijuotieji asignavimai;
                        
                     
                           b)
                        
                        
                           veiklos poreikiais pateisinamais atvejais, diferencijuotieji asignavimai, kurie susideda iš įsipareigojimų ir mokėjimų asignavimų.
                        
                     
            
               3.   Finansinių metų leistieji asignavimai yra šie:
               
                           a)
                        
                        
                           asignavimai, kuriuos sudaro metinis Sąjungos skiriamas įnašas;
                        
                     
                           b)
                        
                        
                           asignavimai, kurie atsiranda iš nuosavų pajamų, kurias sudaro visi mokesčiai ir rinkliavos, kuriuos Sąjungos organui leidžiama rinkti dėl jam pavestų užduočių vykdymo, ir visos kitos pajamos;
                        
                     
                           c)
                        
                        
                           asignavimai, kuriuos sudaro bet kurie priimančiųjų valstybių narių finansiniai įnašai;
                        
                     
                           d)
                        
                        
                           asignavimai, suteikti gavus pajamų, skirtų finansiniais metais konkretiems išlaidų punktams pagal 20 straipsnio 1 dalį;
                        
                     
                           e)
                        
                        
                           perkelti asignavimai iš ankstesniųjų finansinių metų.
                        
                     
            
               4.   Pajamos iš mokesčių ir rinkliavų skiriamos tik steigiamajame akte numatytais išimtiniais ir tinkamai pagrįstais atvejais.
            
            
               5.   Įsipareigojimų asignavimus sudaro bendros finansiniais metais prisiimtų teisinių įsipareigojimų išlaidos, taikant 75 straipsnio 2 dalį.
            
            
               6.   Mokėjimų asignavimus sudaro mokėjimai, atliekami vykdant finansiniais metais arba ankstesniais finansiniais metais prisiimtus teisinius įsipareigojimus.
            
            
               7.   Šio straipsnio 3 ir 5 dalys netrukdo asignavimus priskirti bendriems įsipareigojimams arba biudžetinius įsipareigojimus vykdyti mokant metinėmis dalimis, kaip numatyta atitinkamai 74 straipsnio 1 dalies b punkte ir 74 straipsnio 2 dalyje.
            
         
         
            7 straipsnis
            Susitarimai dėl įnašo, susitarimai dėl dotacijų ir finansiniai partnerystės pagrindų susitarimai
            
               1.   Susitarimus dėl įnašo ir susitarimus dėl dotacijų Komisija ir Sąjungos organas gali sudaryti išimties tvarka, jeigu laikomasi šių sąlygų:
               
                           a)
                        
                        
                           tokia galimybė aiškiai numatyta Sąjungos organo steigiamajame akte arba pagrindiniame akte;
                        
                     
                           b)
                        
                        
                           tokio susitarimo sudarymas tinkamai pagrįstas ypatingu veiksmų pobūdžiu ir konkrečiomis Sąjungos organo ekspertinėmis žiniomis;
                        
                     
                           c)
                        
                        
                           užduotys, kurias turi vykdyti Sąjungos organas pagal susitarimą, atitinka tokius kriterijus:
                           
                                       i)
                                    
                                    
                                       atitikti Sąjungos organo tikslus, o tikslai turi būti suderinami su Sąjungos organo įgaliojimais, kaip nustatyta steigiamajame akte;
                                    
                                 
                                       ii)
                                    
                                    
                                       užduotys nepriklauso Sąjungos organo užduotims, numatytoms steigiamajame akte, ir finansuojamos iš jam Sąjungos suteikto metinio įnašo.
                                    
                                 
                     
            
               2.   Tais atvejais, kai 1 dalyje nurodyti susitarimai dėl įnašo bei susitarimai dėl dotacijų ir susitarimai dėl paslaugų lygio yra sudaromi dėl paslaugų, kurias Sąjungos organas siūlo Komisijai, Komisija gali sudaryti finansinį partnerystės pagrindų susitarimą su Sąjungos organu pagal Reglamento (ES, Euratomas) 2018/1046 130 straipsnį.
            
            
               3.   Pasirinkdama Sąjungos organą Komisija tinkamai atsižvelgia į išlaidų veiksmingumą vykdant tas pavestas užduotis.
            
            
               4.   Tais atvejais, kai Komisija išimties tvarka pasirašo susitarimą dėl įnašo su Sąjungos organu, pagal tą susitarimą Sąjungos organui skirtoms lėšoms taikomos netiesioginiam valdymui taikomos taisyklės, kaip nustatyta Reglamento (ES, Euratomas) 2018/1046 V ir VI antraštinėse dalyse, o šio reglamento 105 ir 106 straipsniai netaikomi.
            
            
               5.   1 dalyje nurodytos pavestos užduotys turėtų būti įtraukiamos į 32 straipsnyje nurodytą Sąjungos organo bendrąjį programavimo dokumentą tik informacijos tikslais. Informacija apie 2 dalyje nurodytus susitarimus įtraukiama į 48 straipsnyje nurodytą konsoliduotąją metinę veiklos ataskaitą.
            
            
               6.   Prieš pasirašydamas bet kurį 2 dalyje nurodytą susitarimą leidimus suteikiantis pareigūnas praneša valdybai.
            
         
         
            8 straipsnis
            Konkrečios vieningumo ir biudžeto tikslumo principų taisyklės
            
               1.   Visos pajamos ir išlaidos įrašomos į Sąjungos organo biudžeto eilutę.
            
            
               2.   Jokios išlaidos negali būti įsipareigotos arba leidžiamos viršijant Sąjungos organo biudžete patvirtintus asignavimus.
            
            
               3.   Asignavimas negali būti įtrauktas į Sąjungos organo biudžetą, jei jis nėra skirtas išlaidoms, kurios laikomos būtinomis.
            
            
               4.   Palūkanos, gautos atliekant išankstinio finansavimo iš Sąjungos organo biudžeto mokėjimus, neturi būti mokamos Sąjungos organui, nebent atitinkamuose 7 straipsnyje nurodytuose susitarimuose dėl įnašo būtų numatyta kitaip.
            
         
         2 SKYRIUS
         
            METINIO PERIODIŠKUMO PRINCIPAS
         
         
            9 straipsnis
            Apibrėžtis
            Į Sąjungos organo biudžetą įtrauktus asignavimus leidžiama naudoti finansinius metus, kurie prasideda sausio 1 d. ir baigiasi gruodžio 31 d.
         
         
            10 straipsnis
            Pajamų ir asignavimų biudžetinė apskaita
            
               1.   6 straipsnyje nurodytos Sąjungos organo finansinių metų pajamos įtraukiamos į tų finansinių metų sąskaitas, remiantis tais finansiniais metais surinktomis sumomis.
            
            
               2.   Sąjungos organo pajamos sudaro lygiavertę mokėjimų asignavimų sumą.
            
            
               3.   Įsipareigojimai įtraukiami į finansinių metų sąskaitas remiantis ne vėliau kaip tų metų gruodžio 31 d. prisiimtais teisiniais įsipareigojimais. Vis dėlto, 74 straipsnio 1 dalies b punkte nurodyti bendri biudžetiniai įsipareigojimai į finansinių metų sąskaitas įtraukiami remiantis ne vėliau kaip tų metų gruodžio 31 d. prisiimtais biudžetiniais įsipareigojimais.
            
            
               4.   Mokėjimai į finansinių metų sąskaitas įtraukiami remiantis apskaitos pareigūno ne vėliau kaip tų metų gruodžio 31 d. atliktais mokėjimais.
            
            
               5.   Kai steigiamajame akte numatyta, kad aiškiai apibrėžtos užduotys finansuojamos atskirai, arba jeigu Sąjungos organas įgyvendina pagal 7 straipsnį sudarytus susitarimus, Sąjungos organas paskiria konkrečias pajamų ir išlaidų operacijų biudžeto eilutes. Sąjungos organas aiškiai nurodo kiekvieną užduočių grupę savo išteklių programavimo dokumente, įtrauktame į bendrąjį programavimo dokumentą, parengtą pagal 32 straipsnį.
            
         
         
            11 straipsnis
            Asignavimų priskyrimas įsipareigojimams
            
               1.   Į Sąjungos organo biudžetą įrašyti asignavimai gali būti paskiriami įsipareigojimams nuo sausio 1 d., kai galutinai priimamas Sąjungos organo biudžetas.
            
            
               2.   Nuo finansinių metų spalio 15 d. įprastos administracinės išlaidos gali būti iš anksto priskirtos pagal kitiems finansiniams metams numatytus asignavimus, jeigu išlaidos buvo patvirtintos paskutiniame tinkamai priimtame Sąjungos organo biudžete ir tik neviršijant vieno ketvirtadalio visų atitinkamų asignavimų, valdybos sprendimu skirtų einamų finansinių metų atitinkamai biudžeto eilutei.
            
         
         
            12 straipsnis
            Asignavimų anuliavimas ir perkėlimas
            
               1.   Asignavimai, kurie nebuvo panaudoti iki finansinių metų, kuriems jie buvo įrašyti, pabaigos, anuliuojami, nebent jie perkeliami pagal 2 ir 4 dalis.
            
            
               2.   Pagal 3 dalį priimtu sprendimu gali būti perkelti, tačiau tik į kitus finansinius metus, šie asignavimai:
               
                           a)
                        
                        
                           įsipareigojimų asignavimai ir nediferencijuotieji asignavimai, kurių atžvilgiu dauguma priskyrimo įsipareigojimams procedūros parengiamųjų etapų buvo užbaigti ne vėliau kaip finansinių metų gruodžio 31 d. Tokie asignavimai gali būti priskirti įsipareigojimams ne vėliau kaip kitų finansinių metų kovo 31 d., išskyrus su statybos projektais susijusius nediferencijuotuosius asignavimus, kurie gali būti priskirti įsipareigojimams ne vėliau kaip kitų finansinių metų gruodžio 31 d.;
                        
                     
                           b)
                        
                        
                           mokėjimų asignavimai, kurių reikia esamiems įsipareigojimams arba įsipareigojimams, susijusiems su į kitą laikotarpį perkeltais įsipareigojimų asignavimais, padengti, kai atitinkamose kitų finansinių metų biudžeto eilutėse numatytų mokėjimų asignavimų nepakanka.
                           Atsižvelgdamas į pirmos pastraipos b punktą, Sąjungos organas pirma panaudoja einamųjų finansinių metų leistuosius asignavimus, o perkeltų asignavimų nenaudoja tol, kol neišnaudoja pirmųjų.
                        
                     
            
               3.   Valdyba arba, jeigu tai leidžiama pagal steigiamąjį aktą, vykdomoji valdyba ne vėliau kaip kitų finansinių metų vasario 15 d. priima sprendimą dėl asignavimų perkėlimo į kitą laikotarpį, kaip nurodyta 2 dalyje.
            
            
               4.   Automatiškai perkeliami asignavimai, susiję su:
               
                           a)
                        
                        
                           asignavimais, atitinkančiais vidaus asignuotąsias pajamas. Tokie asignavimai gali būti perkelti tik į kitus finansinius metus ir gali būti priskirti įsipareigojimams ne vėliau kaip tų metų gruodžio 31 d., išskyrus vidaus asignuotąsias pajamas iš pastatų ir žemės nuomos bei pardavimo, nurodyto 20 straipsnio 3 dalies e punkte, kurios gali būti perkeliamos tol, kol bus visiškai panaudotos;
                        
                     
                           b)
                        
                        
                           asignavimais, atitinkančiais išorės asignuotąsias pajamas. Tokie asignavimai visiškai panaudojami iki tol, kol įvykdomos visos su programa arba veiksmu susijusios operacijos, kurioms jie yra skirti, arba jie gali būti perkelti ir panaudoti tolesnei programai arba veiksmui įgyvendinti.
                        
                     
            
               5.   Asignavimai personalo išlaidoms neperkeliami. Šiame straipsnyje personalo išlaidos apima Sąjungos organų darbuotojų, kuriems taikomi Pareigūnų tarnybos nuostatai, atlyginimus ir išmokas.
            
            
               6.   Nediferencijuotieji asignavimai, dėl kurių teisinis įsipareigojimas prisiimamas iki finansinių metų pabaigos, išmokami iki kitų finansinių metų pabaigos.
            
         
         
            13 straipsnis
            Išsamios nuostatos dėl asignavimų anuliavimo ir perkėlimo
            
               1.   Įsipareigojimų asignavimai ir nediferencijuotieji asignavimai, nurodyti 12 straipsnio 2 dalies pirmos pastraipos a punkte, gali būti perkeliami tik tuo atveju, jei įsipareigojimų nebuvo galima įvykdyti iki finansinių metų gruodžio 31 d. dėl priežasčių, kurios nepriklauso nuo leidimus suteikiančio pareigūno, ir jei parengiamuosiuose etapuose jau padaryta pakankama pažanga, kad būtų galima pagrįstai tikėtis, kad jie bus įvykdyti ne vėliau kaip kitų finansinių metų kovo 31 d. arba pastatų projektų atveju – ne vėliau kaip kitų finansinių metų gruodžio 31 d.
            
            
               2.   Kalbant apie sumas, susijusias su pastatų projektais, asignavimai, perkelti į kitus metus pagal 12 straipsnio 2 dalies a punktą, kurie nebuvo priskirti iki kitų finansinių metų kovo 31 d. arba iki kitų metų gruodžio 31 d., anuliuojami automatiškai.
            
            
               3.   Į kitą laikotarpį perkelti asignavimai, kurie buvo anuliuoti, nurodomi sąskaitose.
            
         
         
            14 straipsnis
            Asignavimų panaikinimas
            
               1.   Tais atvejais, kai biudžetiniai įsipareigojimai panaikinami bet kuriais finansiniais metais po tų metų, kuriais jie buvo prisiimti dėl veiksmų, kuriems jie buvo numatyti, visiško arba dalinio neįgyvendinimo, tokius panaikintus įsipareigojimus atitinkantys asignavimai anuliuojami.
            
            
               2.   Šis straipsnis netaikomas 20 straipsnio 2 dalyje nurodytoms išorės asignuotosioms pajamoms.
            
         
         
            15 straipsnis
            Taisyklės, taikytinos pavėluotai priėmus Sąjungos organo biudžetą
            
               1.   Jei finansinių metų pradžioje Sąjungos organo biudžetas nėra galutinai priimtas, taikomos 2–6 dalyse nustatytos taisyklės.
            
            
               2.   Įsipareigojimus galima vykdyti pagal kiekvieną skyrių, neviršijant vieno ketvirtadalio ankstesnių finansinių metų Sąjungos organo biudžeto atitinkamame skyriuje visų leistųjų asignavimų, pridedant vieną dvyliktąją už kiekvieną praėjusį mėnesį.
               Pajamų ir išlaidų sąmatoje numatyta asignavimų riba neviršijama.
               Mokėjimus galima atlikti kas mėnesį pagal kiekvieną skyrių, neviršijant ankstesnių finansinių metų Sąjungos organo biudžeto atitinkamame skyriuje leistųjų asignavimų vienos dvyliktosios dalies. Tačiau ta suma neviršija vienos dvyliktosios pajamų ir išlaidų sąmatoje tame pačiame skyriuje numatytų asignavimų dalies.
            
            
               3.   Ankstesnių finansinių metų Sąjungos organo biudžeto atitinkamame skyriuje leistieji asignavimai, kaip nurodyta 2 dalyje, suprantami kaip Sąjungos organo biudžete, įskaitant taisomuosius biudžetus, patvirtinti asignavimai, atlikus koregavimą dėl tais finansiniais metais padarytų perkėlimų.
            
            
               4.   Jei to reikia siekiant užtikrinti Sąjungos organo veiksmų tęstinumą ir dėl valdymo poreikių, valdyba, remdamasi direktoriaus prašymu, gali leisti daryti išlaidas, viršijančias vieną laikinąją dvyliktąją dalį, bet neviršijančias iš viso keturių laikinųjų dvyliktųjų dalių, išskyrus tinkamai pagrįstus atvejus, tiek įsipareigojimų, tiek mokėjimų, kurie viršija tuos, kuriuos automatiškai galima leisti vykdyti pagal 2 dalį, atžvilgiu.
               Papildomas dvyliktąsias dalis leidžiama naudoti visas ir jos turi būti nedalomos.
            
            
               5.   Jei, konkretaus skyriaus atveju, pagal 4 dalį leistų keturių laikinųjų dvyliktųjų dalių nepakanka išlaidoms padengti, kai tos išlaidos yra būtinos siekiant išvengti Sąjungos organo veiksmų tęstinumo pertrūkio srityje, kuriai taikomas atitinkamas skyrius, išimties tvarka valdyba, direktoriaus prašymu, gali leisti viršyti asignavimų sumą, įtrauktą į ankstesnių finansinių metų Sąjungos organo biudžeto atitinkamą skyrių. Tačiau jokiomis aplinkybėmis neviršijama bendra visų asignavimų suma, numatyta ankstesnių finansinių metų Sąjungos organo biudžete arba pajamų ir išlaidų sąmatoje.
            
         
         3 SKYRIUS
         
            SUBALANSUOTUMO PRINCIPAS
         
         
            16 straipsnis
            Apibrėžtis ir taikymo sritis
            
               1.   Pajamos ir mokėjimų asignavimai turi būti subalansuoti.
            
            
               2.   Mokėjimų asignavimai negali viršyti Sąjungos įnašo sumos, pridėjus nuosavas pajamas ir visas kitas pajamas, nurodytas 6 straipsnyje.
            
            
               3.   Organų, kurių pajamas, be Sąjungos įnašo, sudaro mokesčiai ir rinkliavos, mokesčiai turėtų būtų nustatyti tokio dydžio, kad nesusikauptų didelis perviršis. Jeigu pakartotinai susidaro didelis teigiamas arba neigiamas biudžeto vykdymo rezultatas, kaip apibrėžta 99 straipsnyje, mokesčių ir rinkliavų dydis peržiūrimas.
            
            
               4.   Pagal Sąjungos organo biudžeto principus Sąjungos organas negali imti paskolų.
            
            
               5.   Sąjungos įnašas Sąjungos organui yra išlyginamoji išmoka Sąjungos organo biudžetui ir gali būti padalyta į kelis mokėjimus.
            
            
               6.   Sąjungos organas vykdo griežtą grynųjų pinigų valdymą, tinkamai įvertindamas asignuotąsias pajamas, kad užtikrintų, jog jo grynųjų pinigų likutis ribojamas tinkamai pagrįstais reikalavimais. Kartu su prašymu apmokėti jis pateikia išsamią ir naujausią savo realaus grynųjų pinigų poreikio per metus prognozę, įskaitant informaciją apie asignuotąsias pajamas.
            
         
         
            17 straipsnis
            Finansinių metų likutis
            
               1.   Jeigu biudžeto vykdymo rezultatas, kaip apibrėžta 99 straipsnyje, yra teigiamas, Komisijai grąžinama suma, neviršijanti per metus išmokėto įnašo sumos. Biudžeto vykdymo rezultato dalis, kuri viršija per metus išmokėtą Sąjungos įnašą, kitais finansiniais metais į Sąjungos organo biudžetą įtraukiama kaip pajamos.
               Pirma pastraipa taip pat taikoma, kai Sąjungos organo pajamas, be Sąjungos įnašo, sudaro mokesčiai ir rinkliavos.
               Į biudžetą įtraukto ir faktiškai Sąjungos organui išmokėto įnašo skirtumas anuliuojamas.
            
            
               2.   Išimtiniais atvejais, kai steigiamajame akte numatyta, kad pajamos iš mokesčių ir rinkliavų priskiriamos konkretiems išlaidų punktams, Sąjungos organas gali perkelti mokesčių ir rinkliavų likutį kaip asignuotąsias pajamas veiklai, susijusiai su paslaugų, už kurias mokėtinas mokestis, teikimu.
            
            
               3.   Jeigu biudžeto vykdymo rezultatas, kaip apibrėžta 99 straipsnyje, yra neigiamas, jo suma kitais finansiniais metais į Sąjungos organo biudžetą įtraukiama kaip mokėjimų asignavimai arba prireikus kitais finansiniais metais kompensuojama teigiamo biudžeto vykdymo rezultato suma.
               Jeigu mokesčiai ir rinkliavos yra asignuotosios pajamos, neigiamas rezultatas, susijęs su šiomis asignuotosiomis pajamomis, gali būti kompensuojamas iš ankstesnių metų sukaupto pertekliaus, jeigu toks yra.
            
            
               4.   Pajamos arba mokėjimų asignavimai į Sąjungos organo biudžetą įtraukiami vykstant biudžeto procedūrai, pasinaudojant Reglamento (ES, Euratomas) 2018/1046 42 straipsnyje nustatyta taisomojo rašto procedūra, arba vykdant Sąjungos organo biudžetą – taisomuoju biudžetu.
               Sąjungos organas ne vėliau kaip iki N metų sausio 31 d. pateikia numatomą N – 1 metų biudžeto vykdymo rezultato sąmatą. Komisija tinkamai atsižvelgia į šią informaciją vertindama Sąjungos organo N + 1 metų finansinius poreikius.
            
         
         4 SKYRIUS
         
            APSKAITOS VIENETO PRINCIPAS
         
         
            18 straipsnis
            euro naudojimas
            
               1.   Biudžetas sudaromas ir vykdomas eurais, o sąskaitos pateikiamos eurais. Tačiau 49 straipsnyje nurodytų pinigų srautų tikslais apskaitos pareigūnas, avansinių sąskaitų atveju – avansinių mokėjimų administratoriai, o Sąjungos organo administracinio valdymo poreikiams – atsakingas leidimus suteikiantis pareigūnas įgaliojami vykdyti operacijas kitomis valiutomis.
            
            
               2.   Nedarant poveikio specialiosioms nuostatoms, nustatytoms konkretiems sektoriams skirtose taisyklėse ar konkrečiose sutartyse, susitarimuose dėl dotacijų, susitarimuose dėl įnašo ir finansavimo susitarimuose, atsakingas leidimus suteikiantis pareigūnas perskaičiuoja valiutą taikydamas dienos euro keitimo kursą, paskelbtą Europos Sąjungos oficialiojo leidinio C serijoje tą dieną, kurią leidimus suteikiantis departamentas parengia mokėjimo pavedimą arba vykdomąjį raštą sumoms susigrąžinti.
               Jeigu toks dienos euro keitimo kursas neskelbiamas, atsakingas leidimus suteikiantis pareigūnas taiko 3 dalyje nurodytą kursą.
            
            
               3.   Reglamento (ES, Euratomas) 2018/1046 82, 83 ir 84 straipsniuose numatytų sąskaitų tikslais kitos valiutos į eurą perskaičiuojamos remiantis mėnesio euro buhalteriniu keitimo kursu. Tą buhalterinį keitimo kursą nustato Komisijos apskaitos pareigūnas remdamasis bet kuriuo, jo nuomone, patikimu informacijos šaltiniu pagal ankstesnio mėnesio, ėjusio prieš tą mėnesį, kurį nustatomas keitimo kursas, priešpaskutinės darbo dienos kursą.
            
            
               4.   Valiutų perskaičiavimo operacijos atliekamos taip, kad nedarytų didelio poveikio Sąjungos bendro finansavimo dydžiui ar žalingo poveikio biudžetui. Kai tikslinga, euro ir kitų valiutų perskaičiavimo kursas gali būti apskaičiuojamas pagal tam tikro laikotarpio dienos keitimo kurso vidurkį.
            
         
         5 SKYRIUS
         
            UNIVERSALUMO PRINCIPAS
         
         
            19 straipsnis
            Taikymo sritis
            Nedarant poveikio 20 straipsniui, visos pajamos padengia visus mokėjimų asignavimus. Nedarant poveikio 24 straipsniui, įrašoma visa pajamų ir išlaidų suma, jų nekoreguojant viena kitos atžvilgiu.
         
         
            20 straipsnis
            Asignuotosios pajamos
            
               1.   Išorės asignuotosios pajamos ir vidaus asignuotosios pajamos naudojamos konkretiems išlaidų punktams finansuoti.
            
            
               2.   Išorės asignuotąsias pajamas sudaro:
               
                           a)
                        
                        
                           valstybių narių ir trečiųjų valstybių, įskaitant abiem atvejais valstybines agentūras, subjektus arba fizinius asmenis, finansiniai įnašai tam tikrai Sąjungos organo veiklai, kiek tai numatyta Sąjungos organo ir atitinkamos valstybės narės, trečiųjų valstybių arba valstybinių agentūrų, subjektų arba fizinių asmenų sudarytame susitarime;
                        
                     
                           b)
                        
                        
                           tarptautinių organizacijų finansiniai įnašai;
                        
                     
                           c)
                        
                        
                           konkrečiam tikslui numatytos pajamos, pavyzdžiui, fondų pajamos, subsidijos, dovanos ir testamentu paliktas turtas;
                        
                     
                           d)
                        
                        
                           a punkte nenumatyti trečiųjų valstybių arba Sąjungai nepriklausančių organų finansiniai įnašai į Sąjungos organų veiklą;
                        
                     
                           e)
                        
                        
                           pajamos iš susitarimų, nurodytų 7 straipsnyje;
                        
                     
                           f)
                        
                        
                           3 dalyje nurodytos vidaus asignuotosios pajamos, papildančios šios dalies a–c punktuose nurodytas kitas pajamas;
                        
                     
                           g)
                        
                        
                           pajamos iš mokesčių ir rinkliavų, nurodytų 6 straipsnio 3 dalyje.
                        
                     
            
               3.   Vidaus asignuotąsias pajamas sudaro:
               
                           a)
                        
                        
                           iš trečiųjų šalių už jų prašymu patiektas prekes, suteiktas paslaugas arba atliktus darbus gautos pajamos, išskyrus 6 straipsnio 3 dalies b punkte minimus mokesčius ir rinkliavas;
                        
                     
                           b)
                        
                        
                           pajamos, gautos iš pagal 62 straipsnį grąžintų neteisingai išmokėtų sumų;
                        
                     
                           c)
                        
                        
                           pajamos už Sąjungos institucijoms arba kitiems Sąjungos organams patiektas prekes, suteiktas paslaugas ir atliktus darbus;
                        
                     
                           d)
                        
                        
                           gautos draudimo išmokos;
                        
                     
                           e)
                        
                        
                           pajamos iš pastatų ir žemės nuomos bei pardavimo;
                        
                     
                           f)
                        
                        
                           pajamos, gautos iš vėliau kompensuotų mokesčių pagal Reglamento (ES, Euratomas) 2018/1046 27 straipsnio 3 dalies b punktą.
                        
                     
            
               4.   Asignuotosios pajamos perkeliamos į kitus metus ir pervedamos pagal 12 straipsnio 4 dalies a ir b punktų bei 27 straipsnio nuostatas.
            
            
               5.   Nedarant poveikio antros dalies f punktui, atitinkamu steigiamuoju aktu taip pat galima asignuoti pajamas, kurios jame numatytos, konkretiems išlaidų punktams. Jeigu atitinkamame steigiamajame akte nenurodyta kitaip, tokios pajamos yra vidaus asignuotosios pajamos.
            
            
               6.   Visos pajamos, kaip apibrėžta 2 dalies a–c punktuose ir 3 dalies a ir c punktuose, apima visas tiesiogines ir netiesiogines išlaidas, susidariusias dėl atitinkamos veiklos arba tikslo.
            
            
               7.   Sąjungos organo biudžetas apima eilutes, skirtas išorės ir vidaus asignuotosioms pajamoms, ir visais įmanomais atvejais yra nurodoma suma.
               Į pajamų ir išlaidų sąmatą gali būti įtraukta tik tokio dydžio asignuotųjų pajamų suma, dėl kurios neabejojama sąmatos sudarymo dieną.
            
         
         
            21 straipsnis
            Struktūra, skirta asignuotosioms pajamoms ir atitinkamų asignavimų skyrimui parodyti
            
               1.   Struktūrą, skirtą asignuotosioms pajamoms parodyti Sąjungos organo biudžete, sudaro:
               
                           a)
                        
                        
                           pajamų suvestinėje: biudžeto eilutė, į kurią įrašomos pajamos;
                        
                     
                           b)
                        
                        
                           išlaidų suvestinėje: biudžeto pastabos, įskaitant bendras pastabas, kuriose nurodoma, į kurias biudžeto eilutes galima įrašyti asignavimus, atitinkančius skirtas asignuotąsias pajamas.
                        
                     Pirmos pastraipos a punkte nurodytu atveju daromas simbolinis įrašas „pro memoria“, o pajamų sąmata pateikiama susipažinti pastabose.
            
            
               2.   Asignavimai, atitinkantys asignuotąsias pajamas, skiriami automatiškai kaip įsipareigojimų asignavimai ir mokėjimų asignavimai, kai Sąjungos organas yra gavęs pajamų.
            
            
               3.   Darant išimtį dėl 2 dalies, kai asignuotosios pajamos susidaro dėl susitarimo dėl įnašo, sudaryto pagal 7 straipsnį, įgyvendinimo, įsigaliojus atitinkamam susitarimui galima skirti bendrą įsipareigojimų asignavimų sumą, jeigu pagrindiniame akte dėl lėšų, kurios skiriamos Sąjungos organui, numatoma galimybė naudotis metinėmis dalimis.
            
         
         
            22 straipsnis
            Dovanojamas turtas
            
               1.   Direktorius gali priimti bet kokį Sąjungos organui dovanojamą turtą, pavyzdžiui, fondus, subsidijas, dovanas ir testamentu paliktą turtą.
            
            
               2.   Priimant 50 000 EUR ar didesnės vertės dovanojamą turtą, su kuriuo yra susijusios finansinės išlaidos arba bet kokios rūšies įsipareigojimas, įskaitant tolesnes išlaidas, viršijančias 10 % dovanojamo turto vertės, būtina gauti išankstinį valdybos, arba, jeigu tai leidžiama pagal steigiamąjį aktą, vykdomosios valdybos leidimą. Prireikus valdyba arba vykdomoji valdyba priima sprendimą per du mėnesius nuo prašymo suteikti leidimą pateikimo datos. Jei per tą laiką valdyba arba, jeigu tai leidžiama pagal steigiamąjį aktą, vykdomoji vadyba tokio sprendimo nepriima, laikoma, kad dovanojamas turtas priimamas.
            
            
               3.   Valdybos pašymu, direktorius arba, jeigu tai leidžiama pagal steigiamąjį aktą, vykdomoji valdyba išanalizuoja, įvertina ir tinkamai paaiškina finansines išlaidas, įskaitant tolesnes išlaidas, ir visus kitus įpareigojimus, kaip nurodyta 1 dalyje, susijusius su dovanojamo turto priėmimu.
            
         
         
            23 straipsnis
            Įmonių teikiama parama
            Sąjungos organams Reglamento (ES, Euratomas) 2018/1046 26 straipsnis netaikomas.
         
         
            24 straipsnis
            Atskaitymų ir valiutos keitimo kursų koregavimo taisyklės
            Reglamento (ES, Euratomas) 2018/1046 27 straipsnis taikomas mutatis mutandis.
         
         6 SKYRIUS
         
            KONKRETUMO PRINCIPAS
         
         
            25 straipsnis
            Bendrosios nuostatos
            
               1.   Asignavimai numatomi konkretiems tikslams pagal antraštinę dalį ir skyrių. Skyriai toliau dalijami į straipsnius ir eilutes.
            
            
               2.   Sąjungos organo biudžete asignavimai gali būti perkelti tik į eilutes, kuriose Sąjungos organo biudžete yra leisti asignavimai arba kuriose yra simbolinis įrašas „pro memoria“.
            
            
               3.   26 straipsnyje nurodytos ribos apskaičiuojamos prašymo dėl perkėlimo pateikimo metu, darant nuorodą į Sąjungos organo biudžete, įskaitant taisomuosius biudžetus, numatytus asignavimus.
            
            
               4.   Apskaičiuojant 26 straipsnyje nurodytas ribas turi būti atsižvelgiama į sumą, gautą sudėjus perkėlimus, kurie turi būti daromi, eilutėje, iš kurios daromi perkėlimai, pakoregavus ją anksčiau padarytų perkėlimų suma.
            
         
         
            26 straipsnis
            Perkėlimai
            
               1.   Direktorius asignavimus gali perkelti:
               
                           a)
                        
                        
                           iš vienos antraštinės dalies į kitą neviršijant 10 % asignavimų, skirtų finansiniams metams, kurie nurodyti eilutėje, iš kurios perkeliami asignavimai;
                        
                     
                           b)
                        
                        
                           iš vieno skyriaus į kitą ir kiekviename skyriuje – be apribojimų.
                        
                     
            
               2.   Direktorius gali pasiūlyti valdybai arba, jeigu tai leidžiama pagal steigiamąjį aktą, vykdomajai valdybai asignavimus perkelti iš vienos antraštinės dalies į kitą viršijant 1 dalyje nurodytas ribas. Valdyba arba, jeigu tai leidžiama pagal steigiamąjį aktą, vykdomoji valdyba per dvi savaites gali pareikšti nepritarianti pasiūlytiems perkėlimams. Po šio termino pasiūlyti perkėlimai laikomi priimtais.
            
            
               3.   Kartu su pasiūlymais dėl perkėlimų ir su perkėlimais, atliktais pagal 1 ir 2 dalis, pateikiami atitinkami išsamūs patvirtinamieji dokumentai, iš kurių matyti kredituotinose eilutėse ir eilutėse, iš kurių asignavimai perkeliami, įrašytų asignavimų vykdymas ir reikalingų sumų sąmata iki finansinių metų pabaigos.
            
            
               4.   Apie visus atliktus perkėlimus leidimus suteikiantis pareigūnas kuo greičiau praneša valdybai. Leidimus suteikiantis pareigūnas praneša Europos Parlamentui ir Tarybai apie visus pagal 2 dalį atliktus perkėlimus.
            
         
         
            27 straipsnis
            Specialios perkėlimo taisyklės
            Asignavimai, atitinkantys asignuotąsias pajamas, gali būti perkelti tik tuo atveju, jei tokios pajamos naudojamos tuo tikslu, kuriam jos yra asignuotos.
         
         7 SKYRIUS
         
            PATIKIMO FINANSŲ VALDYMO PRINCIPAS IR VEIKLOS REZULTATAI
         
         
            28 straipsnis
            Veiklos rezultatai ir ekonomiškumo, veiksmingumo bei efektyvumo principai
            
               1.   Asignavimai naudojami laikantis patikimo finansų valdymo principo ir todėl naudojami vadovaujantis šiais principais:
               
                           a)
                        
                        
                           ekonomiškumo principu, pagal kurį reikalaujama, kad atitinkamo Sąjungos organo veiklai vykdyti naudojami ištekliai būtų suteikiami tinkamu laiku, už geriausią kainą, būtų pakankamo dydžio ir kokybės;
                        
                     
                           b)
                        
                        
                           veiksmingumo principu, susijusiu su geriausiu naudotų išteklių, vykdytos veiklos ir įgyvendintų tikslų santykiu;
                        
                     
                           c)
                        
                        
                           efektyvumo principu, susijusiu su numatomų tikslų įgyvendinimo vykdant veiklą mastu.
                        
                     
            
               2.   Vadovaujantis patikimo finansų valdymo principu, naudojant asignavimus daugiausia dėmesio skiriama veiklos rezultatams ir tuo tikslu:
               
                           a)
                        
                        
                           programų ir veiklos tikslai nustatomi ex ante;
                        
                     
                           b)
                        
                        
                           tikslų įgyvendinimo pažanga stebima remiantis veiklos rezultatų rodikliais;
                        
                     
                           c)
                        
                        
                           apie pažangą įgyvendinant tuos tikslus ir apie su tikslų įgyvendinimu susijusias problemas Europos Parlamentui ir Tarybai pranešama pagal 32 straipsnio 5 dalies d punkto pirmą pastraipą ir 48 straipsnio 1 dalies b punkto pirmą pastraipą.
                        
                     
            
               3.   Kai aktualu, apibrėžiami konkretūs, išmatuojami, pasiekiami, aktualūs ir per nustatytą laiką įgyvendintini tikslai, nurodyti 1 ir 2 dalyse, ir atitinkami, pripažinti, patikimi ir griežti rodikliai. Rodikliais, naudojamais stebint, kaip siekiama tikslų, remiamasi visuose sektoriuose. Direktorius valdybai kasmet teikia atitinkamą informaciją. Ji įtraukiama į 32 straipsnyje nurodytą bendrąjį programavimo dokumentą.
            
            
               4.   Sąjungos organas atlieka lyginamąją analizę, nurodytą šio reglamento 38 straipsnyje.
               Lyginamoji analizė apima:
               
                           a)
                        
                        
                           Sąjungos organo horizontaliųjų tarnybų veiksmingumo peržiūrą;
                        
                     
                           b)
                        
                        
                           dalijimosi tarnybų teikiamomis paslaugomis arba visų jų teikimo perdavimo kitam Sąjungos organui arba Komisijai sąnaudų ir naudos analizę.
                        
                     Atlikdamas šio straipsnio pirmoje ir antroje pastraipose nurodytą lyginamąją analizę, Sąjungos organas imasi būtinų priemonių, kad išvengtų bet kokio interesų konflikto.
            
         
         
            29 straipsnis
            Vertinimai
            
               1.   Atliekami visų programų ir veiklos, susijusių su didelėmis išlaidomis, ex ante ir retrospektyviniai vertinimai (toliau – vertinimas), kurie turi būti proporcingi tikslams ir išlaidoms.
            
            
               2.   Ex ante vertinimai, kuriais remiamasi rengiant programas ir veiklą, grindžiami susijusių programų ar veiklos rezultatų duomenimis, jei tokių yra, ir juose nurodomi bei išanalizuojami spręstini klausimai, Sąjungos dalyvavimo pridėtinė vertė, tikslai, numatomas įvairių galimybių poveikis ir stebėsenos bei vertinimo tvarka.
            
            
               3.   Atliekant retrospektyvinius vertinimus įvertinami programos ar veiklos rezultatai, įskaitant tokius aspektus, kaip efektyvumas, veiksmingumas, suderinamumas, aktualumas ir ES pridėtinė vertė. Retrospektyviniai vertinimai grindžiami informacija, sukaupta taikant stebėsenos priemones ir susijusiems veiksmams nustatytus rodiklius. Jie atliekami periodiškai ir numatant pakankamai laiko, kad būtų galima atsižvelgti į nustatytus faktus atliekant ex ante vertinimus, arba poveikio vertinimus, kuriais remiamasi rengiant susijusias programas ir veiklą.
            
            
               4.   Direktorius parengia vertinimo, nurodyto 3 dalyje, išvadų tolesnio įgyvendinimo priemonių veiksmų planą ir praneša apie jo vykdymo pažangą Komisijai, teikdamas 48 straipsnyje nurodytą konsoliduotąją metinę veiklos ataskaitą, ir reguliariai – valdybai.
            
            
               5.   Valdyba vykdo 4 dalyje nurodyto veiksmų plano įgyvendinimo priežiūrą.
            
         
         
            30 straipsnis
            Biudžeto vykdymo vidaus kontrolė
            
               1.   Vadovaujantis patikimo finansų valdymo principu, Sąjungos organo biudžetas vykdomas atliekant efektyvią ir veiksmingą vidaus kontrolę.
            
            
               2.   Sąjungos organo biudžeto vykdymo tikslais vidaus kontrolė taikoma visais valdymo lygmenimis ir jos paskirtis – pateikti pagrįstą patikinimą, kad įgyvendinti šie tikslai:
               
                           a)
                        
                        
                           operacijos yra efektyvios, veiksmingos ir ekonomiškos;
                        
                     
                           b)
                        
                        
                           teikiamos patikimos ataskaitos;
                        
                     
                           c)
                        
                        
                           saugomas turtas ir informacija;
                        
                     
                           d)
                        
                        
                           vykdoma sukčiavimo ir pažeidimų prevencija, nustatymas, ištaisymas ir tolesnė kovos su tokiu sukčiavimu ir pažeidimais veikla;
                        
                     
                           e)
                        
                        
                           vykdomas tinkamas rizikos, susijusios su pagrindinių sandorių teisėtumu ir tvarkingumu, valdymas atsižvelgiant į daugiametį programų pobūdį ir atitinkamų mokėjimų pobūdį.
                        
                     
            
               3.   Efektyvi vidaus kontrolė grindžiama geriausia tarptautine praktika ir Komisijos savo departamentams nustatyta vidaus kontrolės sistema ir visų pirma apima šiuos elementus:
               
                           a)
                        
                        
                           užduočių atskyrimą;
                        
                     
                           b)
                        
                        
                           tinkamą rizikos valdymo ir kontrolės strategiją, kuri apima kontrolę gavėjų lygmeniu;
                        
                     
                           c)
                        
                        
                           interesų konflikto vengimą;
                        
                     
                           d)
                        
                        
                           tinkamą audito seką ir duomenų vientisumą duomenų sistemose;
                        
                     
                           e)
                        
                        
                           efektyvumo ir veiksmingumo stebėsenos procedūras;
                        
                     
                           f)
                        
                        
                           tolesnės veiklos procedūras, nustačius vidaus kontrolės trūkumus ir išimtis;
                        
                     
                           g)
                        
                        
                           periodinį patikimo vidaus kontrolės sistemos veikimo vertinimą.
                        
                     
            
               4.   Veiksminga vidaus kontrolė grindžiama šiais elementais:
               
                           a)
                        
                        
                           tarp atitinkamų kontrolės grandinės dalyvių koordinuojamos tinkamos rizikos valdymo ir kontrolės strategijos įgyvendinimu;
                        
                     
                           b)
                        
                        
                           atliktų kontrolių rezultatų prieinamumu visiems atitinkamiems kontrolės grandinės dalyviams;
                        
                     
                           c)
                        
                        
                           kai tikslinga, pasikliovimu nepriklausomomis audito nuomonėmis, jei susijusio darbo kokybė yra tinkama ir priimtina ir jei jis buvo atliktas vadovaujantis sutartais standartais;
                        
                     
                           d)
                        
                        
                           laiku taikomomis taisomosiomis priemonėmis, įskaitant, kai tinkama, atgrasomąsias sankcijas;
                        
                     
                           e)
                        
                        
                           kartotinės kontrolės panaikinimu;
                        
                     
                           f)
                        
                        
                           kontrolės sąnaudų ir naudos santykio gerinimu.
                        
                     
            
               5.   Kai Sąjungos organas taip pat valdo nuo pagrindinės buveinės nutolusias įstaigas, vidaus kontrolės sistema parengiama tam, kad būtų sušvelninta konkreti šių įstaigų veiklos rizika.
            
         
         8 SKYRIUS
         
            SKAIDRUMO PRINCIPAS
         
         
            31 straipsnis
            Ataskaitų ir biudžetų skelbimas
            
               1.   Sąjungos organo biudžetas sudaromas ir vykdomas, o ataskaitos pateikiamos laikantis skaidrumo principo.
            
            
               2.   Sąjungos organo biudžeto suvestinė ir visi galutinai priimti Sąjungos organo biudžeto pakeitimai skelbiami Europos Sąjungos oficialiajame leidinyje per tris mėnesius nuo jų priėmimo.
               Suvestinėje nurodomos Sąjungos organo biudžeto kiekvienos antraštinės dalies suvestiniai duomenys, etatų planas ir numatytas sutartininkų skaičius, išreikštas etato ekvivalentais, kuriam biudžete yra numatyti asignavimai, bei komandiruoti nacionaliniai ekspertai. Joje taip pat nurodoma praėjusių finansinių metų lygiavertė informacija.
            
            
               3.   Sąjungos organo biudžetas, įskaitant etatų planą ir visus Sąjungos organo taisomuosius biudžetus, kai jie yra galutinai priimti, taip pat numatytą sutartininkų skaičių, išreikštą etato ekvivalentais, kuriam biudžete yra numatyti asignavimai, ir komandiruotų nacionalinių ekspertų skaičių, pateikiamas susipažinti Europos Parlamentui ir Tarybai, Audito Rūmams ir Komisijai bei paskelbiami Sąjungos organo interneto svetainėje per keturias savaites nuo jų priėmimo.
            
            
               4.   Sąjungos organas ne vėliau kaip metų, einančių po finansinių metų, kuriais dėl tų lėšų buvo prisiimtas teisinis įsipareigojimas, birželio 30 d. savo interneto svetainėje paskelbia informaciją apie Sąjungos organo biudžeto lėšomis finansuojamus lėšų gavėjus, įskaitant ekspertus, su kuriais sudarytos sutartys pagal šio reglamento 93 straipsnį, pagal Reglamento (ES, Euratomas) 2018/1046 38 straipsnį ir standartinę pateikimo procedūrą. Paskelbta informacija yra lengvai prieinama, skaidri ir visapusiška. Informacija pateikiama deramai laikantis konfidencialumo ir saugumo reikalavimų, visų pirma asmens duomenų apsaugos reikalavimo, nustatyto Reglamente (ES) 2018/1725.
            
         
         III ANTRAŠTINĖ DALIS
         
            BIUDŽETO SUDARYMAS IR STRUKTŪRA
         
         1 SKYRIUS
         
            SĄJUNGOS ORGANO BIUDŽETO SUDARYMAS
         
         
            32 straipsnis
            Bendrasis programavimo dokumentas
            
               1.   Pagal Reglamento (ES, Euratomas) 2018/1046 40 straipsnį kasmet ne vėliau kaip sausio 31 d. Sąjungos organas Komisijai, Europos Parlamentui ir Tarybai nusiunčia savo valdybos priimtą bendrojo programavimo dokumento projektą, apimantį:
               
                           a)
                        
                        
                           daugiametę darbo programą;
                        
                     
                           b)
                        
                        
                           metinę veiklos programą;
                        
                     
                           c)
                        
                        
                           jo pajamų ir išlaidų sąmatą;
                        
                     
                           d)
                        
                        
                           išteklių programavimo dokumentą;
                        
                     
                           e)
                        
                        
                           informaciją apie savo pastatų politiką;
                        
                     
                           f)
                        
                        
                           bendradarbiavimo su trečiosiomis valstybėmis ir tarptautinėmis organizacijomis strategiją;
                        
                     
                           g)
                        
                        
                           veiksmingumo didinimo ir sinergijos užtikrinimo strategiją;
                        
                     
                           h)
                        
                        
                           organizacinio valdymo bei vidaus kontrolės sistemų strategiją, be kita ko, savo kovos su sukčiavimu strategiją su paskutiniais pakeitimais ir pakartotinio interesų konflikto, pažeidimų ir sukčiavimo atvejų prevencijos priemones, visų pirma tada, kai dėl trūkumų, apie kuriuos pranešta pagal 48 straipsnį arba 78 straipsnio 6 dalį, buvo pateiktos kritinės rekomendacijos.
                        
                     Pirmoje pastraipoje nurodytos strategijos vertinamos kasmet ir prireikus atnaujinamos.
               Bendrasis programavimo dokumentas parengiamas atsižvelgiant į Komisijos nustatytas gaires.
            
            
               2.   Daugiametėje darbo programoje nustatomas N + 1–N + 3 metų bendras strateginis programavimas, įskaitant tikslus, laukiamus rezultatus ir veiklos rezultatų rodiklius, siekiant stebėti siekiamus tikslus ir rezultatus.
               Be to, bendru strateginiu programavimu parodoma, kaip manoma, kiekvienam veiksmui būtini orientaciniai finansiniai ir žmogiškieji ištekliai, kad būtų pasiekti nustatyti tikslai, ir taip pat parodoma, kaip Sąjungos organas prisideda, kad būtų pasiekti ES politikos prioritetai.
               Prireikus šis strateginis programavimas bus atnaujinamas, visų pirma siekiant atsižvelgti į bendro vertinimo, nurodyto steigiamajame akte, rezultatus.
            
            
               3.   Nustatoma N + 1 metų metinė darbo programa:
               
                           a)
                        
                        
                           numatomi atlikti darbai, kurie padės pasiekti tikslus, nustatytus bendrame strateginiame programavime;
                        
                     
                           b)
                        
                        
                           veiklos, kuri turi būti finansuojama kartu, aprašas nurodant finansinių ir žmogiškųjų išteklių sumą, parodant pareigūnų, laikinųjų darbuotojų ir sutartininkų, kaip apibrėžta Tarnybos nuostatuose, bei komandiruotų nacionalinių ekspertų skaičių.
                        
                     Joje aiškiai nurodoma, kurios Sąjungos organo užduotys buvo papildomai paskirtos, pakeistos ar panaikintos, palyginti su ankstesnių finansinių metų priimta metine darbo programa. Į vertinimo rezultatus atsižvelgiama ir jie nurodomi kaip Sąjungos organo siūlomo biudžeto padidinimo ar sumažinimo, palyginti su jo ankstesnių finansinių metų biudžetu, galimos naudos įrodymas.
               Metinė darbo programa dera su 2 dalyje nurodyta daugiamete programa.
               Bet kokie esminiai metinės darbo programos pakeitimai priimami laikantis tos pačios procedūros, kaip ir priimant pradinę darbo programą, vadovaujantis steigiamojo akto nuostatomis.
               Valdyba Sąjungos organo leidimus suteikiančiam pareigūnui gali suteikti įgaliojimus priimti neesminius metinės darbo programos pakeitimus.
            
            
               4.   Sąjungos organo pajamų ir išlaidų sąmata ir bendrosios gairės, kuriomis grindžiama sąmata, apima:
               
                           a)
                        
                        
                           pajamų sąmatą, išskaidytą pagal antraštines dalis; prireikus atskirai nurodant mokesčius ir rinkliavas;
                        
                     
                           b)
                        
                        
                           išlaidų sąmatą (įsipareigojimų ir mokėjimų asignavimus), išskaidytą pagal išlaidų antraštines dalis ir skyrius;
                        
                     
                           c)
                        
                        
                           išmokų ir pajamų ketvirčio sąmatą;
                        
                     
                           d)
                        
                        
                           etatų planą, kuriuo nustatomas nuolatinių ir laikinų etatų pagal pareigų grupę ir pagal pareigybių lygius skaičius, neviršijantis biudžeto asignavimų, prašomų N + 1 metams. Jei N + 1 metams prašomų etatų skaičius etatų plane pasikeičia, aiškinamasis raštas, kuriuo pagrindžiamas prašymas leisti sukurti naujų etatų;
                        
                     tokia pati informacija pateikiama dėl sutartininkų ir komandiruotų nacionalinių ekspertų skaičiaus ir išreiškiama etato ekvivalentais.
            
            
               5.   Išteklių programavimas apima kokybinę ir kiekybinę informaciją apie žmogiškuosius išteklius ir biudžeto klausimus ataskaitų rengimo tikslais, visų pirma:
               
                           a)
                        
                        
                           N – 1 metų biudžeto vykdymo rezultato sąmatą, kaip nurodyta 17 straipsnyje;
                        
                     
                           b)
                        
                        
                           informaciją apie priimančiosios valstybės narės Sąjungos organui N – 1 metams skirtus nepiniginius įnašus;
                        
                     
                           c)
                        
                        
                           informaciją apie pareigūnų, laikinųjų darbuotojų ir sutartininkų skaičių, kaip apibrėžta Tarnybos nuostatuose, taip pat komandiruotų ekspertų skaičių N – 1 ir N metams;
                        
                     
                           d)
                        
                        
                           informaciją apie visų įvairioms veiklos sritims anksčiau nustatytų tikslų įgyvendinimą N – 1 metais, parodant faktinį žmogiškųjų ir finansinių išteklių panaudojimą iki metų pabaigos, išskaidytą pagal veiklos sritis.
                        
                     Išteklių programavimo dokumentas kasmet atnaujinamas.
            
            
               6.   Informacija apie Sąjungos organo pastatų politiką apima:
               
                           a)
                        
                        
                           kiekvieno pastato, įskaitant nuo pagrindinės buveinės nutolusias įstaigas, išlaidas ir plotą, kuriam skiriami asignavimai pagal atitinkamas Sąjungos organo biudžeto eilutes;
                        
                     
                           b)
                        
                        
                           tikėtiną ploto ir patalpų visuotinio programavimo raidą per artimiausius metus, kartu pridedant pastatų, kuriuos planuojama statyti, projektų aprašą, jei jie jau nustatyti;
                        
                     
                           c)
                        
                        
                           galutines sąlygas ir išlaidas, taip pat atitinkamą informaciją, susijusią su naujų pastatų projektų, kurie anksčiau buvo pateikti Europos Parlamentui ir Tarybai laikantis Reglamento (ES, Euratomas) 2018/1046 266 straipsnyje nustatytos procedūros ir neįtraukti į ankstesnių metų darbinius dokumentus, įgyvendinimu.
                        
                     
            
               7.   Komisija laiku ir bet kuriuo atveju ne vėliau kaip N metų liepos 1 d. pateikia savo nuomonę apie Sąjungos organo bendrojo programavimo dokumento projektą.
               Jeigu Sąjungos organas visiškai neatsižvelgia į Komisijos nuomonę, jis Komisijai pateikia atitinkamus paaiškinimus.
            
            
               8.   Galutinį bendrojo programavimo dokumentą priima valdyba.
            
            
               9.   Sąjungos organas Komisijai, Europos Parlamentui ir Tarybai perduoda visas vėliau atnaujintas savo programavimo dokumento versijas, visų pirma siekdamas atspindėti Komisijos nuomonę ir metinės biudžeto sudarymo procedūros rezultatus.
            
         
         
            33 straipsnis
            Biudžeto sudarymas
            
               1.   Sąjungos organo biudžetas sudaromas laikantis steigiamojo akto nuostatų.
            
            
               2.   Laikydamasi biudžeto priėmimo procedūros, Komisija Sąjungos organo sąmatą siunčia Europos Parlamentui ir Tarybai ir siūlo Sąjungos organui skirtino įnašo sumą bei darbuotojų skaičių, kurio, jos nuomone, organui reikia.
               Komisija parengia Sąjungos organo etatų plano projektą ir numatytą sutartininkų bei komandiruotų nacionalinių ekspertų skaičių, išreikštą etato ekvivalentais, kuriam siūloma numatyti asignavimus, kai tik Komisija sudarys biudžeto projektą.
            
            
               3.   Europos Parlamentas ir Taryba priima Sąjungos organo etatų planą ir visus vėlesnius jo pakeitimus pagal 34 straipsnį.
            
            
               4.   Komisijai priėmus biudžeto projektą, valdyba priima bendrąjį programavimo dokumentą. Jis tampa galutiniu, kai yra galutinai priimamas Sąjungos biudžetas, kuriame nustatomas įnašo dydis ir etatų planas. Prireikus atitinkamai koreguojamas Sąjungos organo biudžetas ir etatų planas.
            
            
               5.   Siūlydama Sąjungos organui pavesti naujas užduotis Komisija, nedarydama poveikio steigiamojo akto keitimo teisėkūros procedūrai, Europos Parlamentui ir Tarybai pateikia reikiamą informaciją, kad būtų galima įvertinti naujų užduočių poveikį Sąjungos organo ištekliams ir prireikus peržiūrėti jos finansavimą ir darbuotojų skaičių.
            
         
         
            34 straipsnis
            Taisomieji biudžetai
            Visi Sąjungos organo biudžeto, įskaitant etatų planą, pakeitimai, kurie viršija šio reglamento 26 straipsnio 1 dalyje ir 38 straipsnio 1 dalyje leidžiamus pakeitimus, priimami taisomuoju biudžetu pagal tą pačią procedūrą kaip ir pradinis Sąjungos organo biudžetas – pagal steigiamojo akto ir šio reglamento 32 straipsnio nuostatas.
            Kartu su taisomųjų biudžetų projektais pateikiami motyvų pareiškimai ir jų sudarymo metu turima informacija apie biudžeto vykdymą ankstesniais ir einamaisiais finansiniais metais.
         
         2 SKYRIUS
         
            SĄJUNGOS ORGANO BIUDŽETO STRUKTŪRA IR PATEIKIMAS
         
         
            35 straipsnis
            Sąjungos organo biudžeto struktūra
            Sąjungos organo biudžetas susideda iš pajamų ir išlaidų suvestinės.
         
         
            36 straipsnis
            Biudžeto nomenklatūra
            Jei tai pagrindžiama Sąjungos organo veiklos pobūdžiu, išlaidų suvestinė turi būti sudaroma pagal nomenklatūrą ir klasifikuojama pagal paskirtį. Šią nomenklatūrą nustato Sąjungos organas, ir joje aiškiai skiriami administraciniai asignavimai ir veiklos asignavimai.
            Biudžeto nomenklatūra atitinka konkretumo, patikimo finansų valdymo ir skaidrumo principus. Ja užtikrinamas aiškumas ir skaidrumas, būtini biudžeto procesui vykdyti, palengvinant pagrindinių tikslų, nurodytų atitinkamuose teisiniuose pagrinduose, nustatymą, suteikiant galimybę pasirinkti galimus politinius prioritetus ir užtikrinant veiksmingą ir efektyvų vykdymą.
         
         
            37 straipsnis
            Sąjungos organo biudžeto pateikimas
            Sąjungos organo biudžete pateikiama:
            
                        a)
                     
                     
                        pajamų suvestinėje:
                        
                                    i)
                                 
                                 
                                    atitinkamų finansinių metų Sąjungos organo pajamų sąmata (N metai);
                                 
                              
                                    ii)
                                 
                                 
                                    ankstesnių finansinių metų pajamų sąmata ir N – 2 metų pajamos;
                                 
                              
                                    iii)
                                 
                                 
                                    atitinkamos pastabos kiekvienoje pajamų eilutėje;
                                 
                              
                  
                        b)
                     
                     
                        išlaidų suvestinėje:
                        
                                    i)
                                 
                                 
                                    N metų įsipareigojimų ir mokėjimų asignavimai;
                                 
                              
                                    ii)
                                 
                                 
                                    ankstesnių finansinių metų įsipareigojimų ir mokėjimų asignavimai ir N – 2 metų įsipareigotos išlaidos ir apmokėtos išlaidos, pastarosios išreiškiamos kaip Sąjungos organo N metų biudžeto procentinė dalis;
                                 
                              
                                    iii)
                                 
                                 
                                    ateinančių metų privalomų vykdant biudžetinius įsipareigojimus, prisiimtus ankstesniais finansiniais metais, mokėjimo terminų suvestinė;
                                 
                              
                                    iv)
                                 
                                 
                                    atitinkamos pastabos kiekvienoje padaloje.
                                 
                              
                  
         
            38 straipsnis
            Etatų planų taisyklės
            
               1.   32 straipsnio 4 dalyje nurodytame etatų plane šalia finansiniams metams patvirtinto etatų skaičiaus nurodomas ankstesniais metais patvirtintas skaičius, taip pat faktiškai užimtų etatų skaičius. Tai yra nekeičiama Sąjungos organui nustatyta riba. Nedaroma jokių šią ribą viršijančių paskyrimų.
               Tačiau, išskyrus AD 16, AD 15, AD 14 ir AD 13 pareigybių lygių atvejus, valdyba savo etatų planą gali keisti ne daugiau kaip 10 % patvirtintų etatų skaičiaus, laikydamasi šių sąlygų:
               
                           a)
                        
                        
                           nedaromas poveikis personalo asignavimų dydžiui per visus finansinius metus;
                        
                     
                           b)
                        
                        
                           neviršijamas bendras etatų plane patvirtintų etatų skaičius;
                        
                     
                           c)
                        
                        
                           Sąjungos organas kartu su kitais Sąjungos organais dalyvavo Komisijos inicijuoto darbuotojų vertinimo metu atliekamoje lyginamojoje analizėje.
                        
                     
            
               2.   Nukrypstant nuo 1 dalies antros pastraipos, darbo ne visą dieną, kurį vadovaudamasi Tarnybos nuostatais, leidžia paskyrimų tarnyba, tikslai gali būti pasiekti kitais paskyrimais. Jeigu darbuotojas prašo panaikinti leidimą iki laikotarpio, kuriam jis duotas, pabaigos, Sąjungos organas kuo greičiau imasi tinkamų priemonių užtikrinti, kad būtų laikomasi 1 dalies antros pastraipos b punkte nurodytos ribos.
            
         
         IV ANTRAŠTINĖ
         
            SĄJUNGOS ORGANO BIUDŽETO VYKDYMAS
         
         1 SKYRIUS
         
            BENDROSIOS NUOSTATOS
         
         
            39 straipsnis
            Biudžeto vykdymas pagal patikimo finansų valdymo principą
            
               1.   Leidimus suteikiančio pareigūno pareigas atlieka direktorius. Jis biudžeto pajamas ir išlaidas vykdo pagal Sąjungos organo finansines taisykles ir patikimo finansų valdymo principą savo atsakomybe ir neviršydamas leistųjų asignavimų.
            
            
               2.   Nedarant poveikio leidimus suteikiančio pareigūno atsakomybės sukčiavimo ir pažeidimų prevencijos ir nustatymo srityje, Sąjungos organas dalyvauja Europos kovos su sukčiavimu tarnybos sukčiavimo prevencijos veikloje.
            
         
         
            40 straipsnis
            Informacija apie asmens duomenų perdavimą audito tikslais
            Bet kokiame kvietime, susijusiame su dotacijomis, viešaisiais pirkimais arba apdovanojimais, kurie skiriami taikant tiesioginį valdymą, potencialūs naudos gavėjai, kandidatai, konkurso dalyviai ir kiti dalyviai pagal Reglamentą (ES) 2018/1725 informuojami, kad, siekiant apsaugoti finansinius Sąjungos interesus, jų asmens duomenys gali būti perduoti vidaus audito tarnyboms, Europos Audito Rūmams arba Europos kovos su sukčiavimu tarnybai, jais taip pat gali keistis Sąjungos organų leidimus suteikiantys pareigūnai, Komisija ir vykdomosios įstaigos.
         
         
            41 straipsnis
            Biudžeto vykdymo įgaliojimų delegavimas
            
               1.   Direktorius gali deleguoti biudžeto vykdymo įgaliojimus Sąjungos organo darbuotojams, kuriems taikomi Tarnybos nuostatai, vadovaudamasis valdybos priimtose Sąjungos organo finansinėse taisyklėse nustatytomis sąlygomis. Tokiu būdu įgalioti subjektai veikia pagal jiems aiškiai suteiktus įgaliojimus.
            
            
               2.   Asmenys, kuriems tie įgaliojimai yra deleguoti, aiškiai pritarus direktoriui, gali tuos deleguotus įgaliojimus perdeleguoti.
            
         
         
            42 straipsnis
            Interesų konfliktas
            
               1.   Finansų pareigūnai, kaip apibrėžta šios antraštinės dalies 3 skyriuje, ir kiti asmenys, įskaitant valdybos narius, susiję su biudžeto vykdymu ir valdymu (be kita ko, su jo parengiamaisiais aktais), auditu arba kontrole nesiima jokių veiksmų, dėl kurių gali kilti jų interesų ir Sąjungos organo interesų konfliktas. Be to, jie imasi atitinkamų priemonių, kad būtų užkirstas kelias interesų konfliktui vykdant jų atsakomybei tenkančias funkcijas ir būtų reaguojama į situacijas, kurios gali būti objektyviai suprantamos kaip interesų konfliktas.
               Jei esama interesų konflikto rizikos, atitinkamas asmuo perduoda šį klausimą kompetentingai institucijai. Kompetentinga institucija raštu patvirtina, ar nustatyta, kad esama interesų konflikto. Jeigu konflikto esama, kompetentinga institucija užtikrina, kad atitinkamas asmuo nutrauktų visą savo veiklą tuo klausimu. Kompetentinga institucija imasi visų atitinkamų tolesnių veiksmų.
            
            
               2.   1 dalies tikslais interesų konflikto esama tais atvejais, kai dėl priežasčių, susijusių su šeima, emociniu gyvenimu, politinėmis ar nacionalinėmis pažiūromis, ekonominiais interesais arba kitais tiesioginiais ar netiesioginiais asmeniniais interesais, kyla pavojus, kad finansų pareigūnas arba kitas asmuo, kaip nurodyta 1 dalyje, nebegalės nešališkai ir objektyviai vykdyti savo funkcijų.
            
            
               3.   1 dalyje nurodyta kompetentinga institucija yra direktorius. Jeigu atitinkamas darbuotojas yra direktorius, kompetentinga institucija yra valdyba arba, jeigu tai leidžiama pagal steigiamąjį aktą, vykdomoji valdyba. Jeigu interesų konfliktas susijęs su valdybos nariu, kompetentinga institucija yra valdyba be atitinkamo nario.
            
            
               4.   Sąjungos organas priima interesų konflikto prevencijos ir valdymo taisykles ir kasmet savo interneto svetainėje skelbia valdybos narių interesų deklaracijas.
            
         
         2 SKYRIUS
         
            43 straipsnis
            Sąjungos organo biudžeto vykdymo metodas
            
               1.   Sąjungos organo biudžetą vykdo direktorius per savo departamentus, kuriems jis vadovauja.
            
            
               2.   Siekdami palengvinti savo asignavimų vykdymą, Sąjungos organai gali sudaryti susitarimus dėl paslaugų lygio, kaip nurodyta Reglamento (ES, Euratomas) 2018/1046 59 straipsnyje.
            
            
               3.   Kai tai yra tikrai būtina, galima sutartimi pavesti išoriniams privačiojo sektoriaus subjektams techninės kompetencijos užduotis ir administracinius, parengiamuosius arba pagalbinius darbus, nesusijusius su viešosios valdžios funkcijų vykdymu arba veikimu savo nuožiūra.
            
         
         3 SKYRIUS
         
            FINANSŲ PAREIGŪNAI
         
         
            1 SKIRSNIS
         
         
            
               Pareigų atskyrimo principas
            
         
         
            44 straipsnis
            Pareigų atskyrimas
            Leidimus suteikiančio pareigūno ir apskaitos pareigūno pareigos turi būti atskirtos ir tarpusavyje nesuderinamos.
            Sąjungos organas kiekvieną finansų pareigūną aprūpina jo pareigoms atlikti reikalingais ištekliais ir parengia veiklos taisykles, kuriose išsamiai apibūdinamos jo užduotys, teisės ir pareigos.
         
         
            2 SKIRSNIS
         
         
            
               Leidimus suteikiantis pareigūnas
            
         
         
            45 straipsnis
            Leidimus suteikiančio pareigūno įgaliojimai ir pareigos
            
               1.   Leidimus suteikiantis pareigūnas yra atsakingas už pajamų ir išlaidų įgyvendinimą pagal patikimo finansų valdymo principą, be kita ko, užtikrinant, kad būtų teikiamos veiklos rezultatų ataskaitos, ir už teisėtumo bei tvarkingumo reikalavimų laikymosi užtikrinimą ir vienodo požiūrio taikymą Sąjungos lėšų gavėjams.
            
            
               2.   Leidimus suteikiantis pareigūnas nustato organizacinę struktūrą ir vidaus kontrolės sistemas, tinkančias leidimus suteikiančio pareigūno pareigoms atlikti pagal valdybos arba, jeigu tai leidžiama pagal steigiamąjį aktą, vykdomosios valdybos priimtus minimaliuosius standartus arba principus, remdamasis Komisijos savo departamentams nustatyta vidaus kontrolės sistema ir tinkamai atsižvelgdamas į riziką, susijusią su valdymo aplinka, be kita ko, prireikus į konkrečią su decentralizuotomis įstaigomis susijusią riziką, ir į finansuojamų veiksmų pobūdį.
               Tokia struktūra ir sistemos sukuriamos remiantis visapusiška rizikos analize, kurioje atsižvelgiama į jų ekonominio efektyvumo ir veiklos rezultatų kriterijus.
               Leidimus suteikiantis pareigūnas savo departamentuose gali sukurti ekspertizės ir konsultacijų funkciją, skirtą jam padėti kontroliuoti su jo veikla susijusią riziką.
            
            
               3.   Vykdydamas išlaidas, leidimus suteikiantis pareigūnas prisiima biudžetinius ir teisinius įsipareigojimus, tvirtina išlaidas, leidžia atlikti mokėjimus ir imasi preliminarių priemonių asignavimams vykdyti.
            
            
               4.   Tam, kad vykdytų pajamas, leidimus suteikiantis pareigūnas sudaro gautinų sumų sąmatas, nustato teises į susigrąžintinas sumas ir išduoda vykdomuosius raštus sumoms susigrąžinti. Kai tikslinga, leidimus suteikiantis pareigūnas atsisako nustatytų teisių.
            
            
               5.   Siekiant išvengti klaidų ir pažeidimų prieš leidžiant vykdyti operacijas ir sumažinti tikslų neįgyvendinimo riziką, kiekvienai operacijai taikoma bent ex ante kontrolė, susijusi su operacijos veiklos ir finansiniais aspektais, remiantis kontrolės strategija, kurioje atsižvelgiama į riziką ir ekonominį efektyvumą.
               
                  Ex ante kontrolės dažnumą ir intensyvumą nustato leidimus suteikiantis pareigūnas, atsižvelgdamas į ankstesnės kontrolės rezultatus, taip pat į rizika grindžiamus ir ekonominio efektyvumo kriterijus, remdamasis savo atlikta rizikos analize. Kilus abejonėms už atitinkamų operacijų tvirtinimą atsakingas leidimus suteikiantis pareigūnas, vykdydamas ex ante kontrolę, prašo papildomos informacijos arba atlieka patikrą vietoje, kad gautų pagrįstą patikinimą.
            
            
               6.   Vykdant kontrolę, keli atskiri panašūs sandoriai, susiję su įprastomis išlaidomis, skirtomis atlyginimams, pensijoms, komandiruočių išlaidoms ir medicininėms išlaidoms grąžinti, leidimus suteikiančio pareigūno gali būti vertinami kaip viena operacija.
            
            
               7.   Konkrečios operacijos atveju patikrinimą atlieka kiti darbuotojai nei tie, kurie pradėjo operaciją. Patikrinimą atliekantys darbuotojai turi būti nepavaldūs operaciją pradėjusiems darbuotojams.
            
            
               8.   Leidimus suteikiantis pareigūnas gali įdiegti ex post kontrolę, kad nustatytų ir ištaisytų operacijų, kurios jau buvo patvirtintos, klaidas ir pažeidimus. Tokia kontrolė gali būti organizuojama remiantis imtimi, nustatyta atsižvelgiant į riziką; vykdant tokią kontrolę atsižvelgiama į ankstesnės kontrolės rezultatus, taip pat ekonominio efektyvumo ir veiklos rezultatų kriterijus.
            
            
               9.   Ex post kontrolę vykdo kiti darbuotojai nei tie, kurie atsakingi už ex ante kontrolę. Už ex post kontrolę atsakingi darbuotojai turi būti nepavaldūs darbuotojams, atsakingiems už ex ante kontrolę.
               
                  Ex post kontrolė gali būti finansinis auditas naudos gavėjų patalpose.
               Taisyklės ir tvarka, įskaitant laikotarpius, taikomi atliekant naudos gavėjų auditą, turi būti aiškūs, nuoseklūs ir skaidrūs, o pasirašant susitarimą dėl dotacijos su jais galima supažinti.
            
            
               10.   Leidimus suteikiantys pareigūnai ir už biudžeto vykdymą atsakingi darbuotojai turi turėti būtinų profesinių įgūdžių. Jie turi laikytis specialaus profesinių standartų kodekso, kurį yra priėmęs Sąjungos organas ir kuris grindžiamas standartais, Komisijos nustatytais savo departamentams.
            
            
               11.   Jei darbuotojas, dalyvaujantis finansų valdymo ir sandorių kontrolės procese, mano, kad sprendimas, kurį jo vadovas reikalauja vykdyti arba priimti, yra neteisėtas arba prieštarauja patikimo finansų valdymo principui arba profesinėms taisyklėms, kurių iš to darbuotojo reikalaujama laikytis, jis apie tai raštu praneša direktoriui, kuris, jei informacija pateikiama raštu, taip pat atsako raštu. Jei direktorius per laikotarpį, kuris yra pagrįstas atsižvelgiant į konkretaus atvejo aplinkybes, ir bet kuriuo atveju per vieno mėnesio laikotarpį, nesiima veiksmų arba patvirtina pradinį sprendimą arba nurodymą ir darbuotojas mano, kad toks patvirtinimas nėra pagrįstas atsakymas į jam rūpimą klausimą, darbuotojas raštu informuoja Reglamento (ES, Euratomas) 2018/1046 143 straipsnyje nurodytą atitinkamą komisiją ir valdybą.
            
            
               12.   Sąjungos interesams galinčios pakenkti neteisėtos veiklos, sukčiavimo arba korupcijos atveju darbuotojas arba kitas tarnautojas, įskaitant į Sąjungos organus komandiruotus nacionalinius ekspertus, tiesiogiai informuoja tiesioginį vadovą, Sąjungos organo direktorių arba valdybą, Europos kovos su sukčiavimu tarnybą arba Europos prokuratūrą. Sutartyse su išorės auditoriais, vykdančiais Sąjungos organo finansinio valdymo auditą, turi būti numatyta išorės auditorių pareiga informuoti direktorių arba, jeigu jis nedalyvauja, valdybą apie visus įtariamus neteisėtos veiklos, sukčiavimo arba korupcijos atvejus, kuriais gali būti pakenkta Sąjungos interesams.
            
         
         
            46 straipsnis
            Biudžeto vykdymo delegavimas
            Kai biudžeto vykdymo įgaliojimai yra deleguojami arba perdeleguojami pagal 41 straipsnį, deleguotiesiems arba perdeleguotiesiems leidimus suteikiantiems pareigūnams atitinkamos 45 straipsnio nuostatos taikomos mutatis mutandis.
         
         
            47 straipsnis
            Patvirtinamųjų dokumentų saugojimas, už kurį atsakingi leidimus suteikiantys pareigūnai
            
               1.   Leidimus suteikiantis pareigūnas nustato popierinę arba elektroninę su biudžeto vykdymu susijusių patvirtinamųjų dokumentų originalų saugojimo sistemą. Tokie dokumentai saugomi bent penkerius metus nuo tos dienos, kai Europos Parlamentas patvirtina, kad finansinių metų, su kuriais susiję dokumentai, biudžetas yra įvykdytas.
            
            
               2.   Dokumentai, susiję su operacijomis, kurios nėra galutinai užbaigtos, saugomi ilgiau, nei numatyta 1 dalyje, tai yra iki metų, einančių po tų metų, kuriais operacijos yra užbaigtos, pabaigos.
            
            
               3.   Kai įmanoma, patvirtinamuosiuose dokumentuose nurodyti asmens duomenys turi būti ištrinami, kai šių duomenų nereikia biudžeto įvykdymo patvirtinimo, kontrolės ir audito tikslais. Srauto duomenų saugojimui taikomas Reglamento (ES) 2018/1725 88 straipsnis.
            
         
         
            48 straipsnis
            Konsoliduotoji metinė veiklos ataskaita
            
               1.   Leidimus suteikiantis pareigūnas valdybai už savo pareigų vykdymą atsiskaito parengdamas konsoliduotąją metinės veiklos ataskaitą, kurioje pateikiama:
               
                           a)
                        
                        
                           informacija apie:
                           
                                       i)
                                    
                                    
                                       bendrajame programavimo dokumente, nurodytame 32 straipsnyje, pasiektus tikslus ir rezultatus pateikiant veiklos rezultatų rodiklius;
                                    
                                 
                                       ii)
                                    
                                    
                                       vertinimo išvadų tolesnio įgyvendinimo priemonių veiksmų planą, nurodytą 29 straipsnio 3 dalyje, ir vykdymo pažangos ataskaitą pagal 29 straipsnio 4 dalį;
                                    
                                 
                                       iii)
                                    
                                    
                                       organo metinės darbo programos įgyvendinimą, biudžetą ir darbuotojų išteklius, nurodytus 32 straipsnio 5 dalies c punkte;
                                    
                                 
                                       iv)
                                    
                                    
                                       kaip Sąjungos organas prisideda, kad būtų pasiekti Sąjungos politikos prioritetai;
                                    
                                 
                                       v)
                                    
                                    
                                       organizacijos valdymą ir vidaus kontrolės sistemų veiksmingumą bei efektyvumą, įskaitant organo kovos su sukčiavimu strategijos įgyvendinimą, vidaus auditoriaus atliktų vidaus auditų skaičiaus ir rūšies santrauką, vidaus audito funkcijas, pateiktų rekomendacijų ir veiksmų, kurių imtasi dėl tų rekomendacijų, taip pat ankstesniais metais pateiktų rekomendacijų santrauką, kaip nurodyta 82 ir 83 straipsniuose;
                                    
                                 
                                       vi)
                                    
                                    
                                       visas Audito Rūmų pastabas ir veiksmus, kurių dėl jų imtasi;
                                    
                                 
                                       vii)
                                    
                                    
                                       susitarimus, nurodytus 7 straipsnyje;
                                    
                                 
                                       viii)
                                    
                                    
                                       susitarimus dėl paslaugų lygio, nurodytus 43 straipsnyje;
                                    
                                 
                                       ix)
                                    
                                    
                                       delegavimo ir perdelegavimo aktus, nurodytus 41 straipsnyje;
                                    
                                 
                     
                           b)
                        
                        
                           leidimus suteikiančio pareigūno deklaraciją, kurioje konstatuojama, kad jis turi pagrįstą patikinimą, išskyrus atvejus, kai su apibrėžtomis pajamų ir išlaidų sritimis susijusiose išlygose nurodyta kitaip:
                           
                                       i)
                                    
                                    
                                       ataskaitoje pateikta informacija yra tikra ir teisinga;
                                    
                                 
                                       ii)
                                    
                                    
                                       ataskaitoje aprašytai veiklai skirti ištekliai naudoti pagal paskirtį ir laikantis patikimo finansų valdymo principo;
                                    
                                 
                                       iii)
                                    
                                    
                                       įdiegtomis kontrolės procedūromis suteikiamos būtinos pagrindinių sandorių teisėtumo ir tvarkingumo garantijos.
                                    
                                 
                     Konsoliduotojoje metinėje veiklos ataskaitoje nurodomi veiklos rezultatai remiantis nustatytais tikslais ir veiklos rezultatų kriterijais, su ta veikla susijusi rizika, suteiktų išteklių panaudojimas ir vidaus kontrolės sistemų veiksmingumas bei efektyvumas, įskaitant su kontrole susijusių išlaidų ir naudos bendrą įvertinimą.
               Konsoliduotoji metinė veiklos ataskaita pateikiama valdybai įvertinti.
            
            
               2.   Ne vėliau kaip kiekvienų metų liepos 1 d. konsoliduotoji metinė veiklos ataskaita kartu su vertinimu valdybos teikiami Audito Rūmams, Komisijai, Europos Parlamentui ir Tarybai.
            
            
               3.   Papildomi ataskaitų teikimo reikalavimai gali būti numatyti steigiamajame akte tinkamai pagrįstais atvejais, visų pirma kai to reikalaujama dėl srities, kurioje veikia organas, pobūdžio.
            
         
         
            3 SKIRSNIS
         
         
            
               Apskaitos pareigūnas
            
         
         
            49 straipsnis
            Apskaitos pareigūno įgaliojimai ir pareigos
            Valdyba paskiria apskaitos pareigūną, kuris Sąjungos organe yra atsakingas už:
            
                        a)
                     
                     
                        tinkamą mokėjimų vykdymą, pajamų surinkimą ir nustatytų gautinų sumų susigrąžinimą;
                     
                  
                        b)
                     
                     
                        ataskaitų rengimą ir teikimą pagal X antraštinę dalį;
                     
                  
                        c)
                     
                     
                        apskaitos tvarkymą pagal X antraštinę dalį;
                     
                  
                        d)
                     
                     
                        apskaitos taisyklių ir sąskaitų plano įgyvendinimą pagal Komisijos apskaitos pareigūno priimtas nuostatas;
                     
                  
                        e)
                     
                     
                        apskaitos sistemų nustatymą bei tvirtinimą ir, kai tikslinga, leidimus suteikiančio pareigūno nustatytų apskaitos informacijos teikimo arba pagrindimo sistemų tvirtinimą;
                     
                  
                        f)
                     
                     
                        iždo valdymą.
                     
                  Pirmos pastraipos e punkte nurodytų užduočių atveju apskaitos pareigūnui suteikiami įgaliojimai bet kuriuo metu tikrinti, kaip laikomasi patvirtinimo kriterijų.
         
         
            50 straipsnis
            Apskaitos pareigūno skyrimas ir jo pareigų nutraukimas
            
               1.   Valdyba paskiria apskaitos pareigūną, kuriam taikomi Tarnybos nuostatai ir kuris yra visiškai nepriklausomas vykdydamas savo pareigas. Valdyba apskaitos pareigūną parenka, remdamasi jo konkrečia kompetencija, įrodoma diplomais ar jiems prilyginama profesine patirtimi.
            
            
               2.   Du ar daugiau Sąjungos organų gali paskirti tą patį apskaitos pareigūną. Tokiu atveju jie sudaro reikiamus susitarimus, kad būtų išvengta interesų konflikto.
               Sąjungos organai gali susitarti su Komisija, kad Komisijos apskaitos pareigūnas taip pat veikia kaip Sąjungos organo apskaitos pareigūnas.
               Sąjungos organai, atsižvelgdami į 28 straipsnyje nurodytą sąnaudų ir naudos analizę, Komisijos apskaitos pareigūnui taip pat gali pavesti dalį Sąjungos organo apskaitos pareigūno užduočių.
            
            
               3.   Apskaitos pareigūno pareigų nutraukimo atveju nedelsiant parengiamas bandomasis balansas.
               Apskaitos pareigūnas, kuris nustoja eiti pareigas, arba, jeigu tai neįmanoma, kuris nors jo skyriaus darbuotojas bandomąjį balansą ir perdavimo ataskaitą perduoda naujajam apskaitos pareigūnui.
               Per vieną mėnesį nuo perdavimo dienos naujasis apskaitos pareigūnas pasirašo bandomąjį balansą, pažymėdamas, kad jį priima, ir gali padaryti išlygų.
               Perdavimo ataskaitą taip pat sudaro bandomojo balanso rezultatai ir padarytos išlygos.
            
         
         
            51 straipsnis
            Apskaitos taisyklės
            Sąjungos organo apskaitos pareigūnas taiko Komisijos apskaitos pareigūno priimtas taisykles, pagrįstas tarptautiniu mastu pripažintais apskaitos standartais, taikomais viešajam sektoriui.
            Taikant šio straipsnio pirmą pastraipą, taikomi Reglamento (ES, Euratomas) 2018/1046 80–84 ir 87 straipsniai. Reglamento (ES, Euratomas) 2018/1046 85 ir 86 straipsniai taikomi mutatis mutandis.
         
         
            4 SKIRSNIS
         
         
            
               Avansinių lėšų administratorius
            
         
         
            52 straipsnis
            Avansinės sąskaitos
            Taikomas Reglamento (ES, Euratomas) 2018/1046 88 straipsnis.
         
         
            53 straipsnis
            Avansinių sąskaitų sukūrimas ir administravimas
            Jeigu avansinių lėšų sąskaitas sukuria Sąjungos organas, taikomas Reglamento (ES, Euratomas) 2018/1046 89 straipsnis.
         
         4 SKYRIUS
         
            FINANSŲ PAREIGŪNŲ ATSAKOMYBĖ
         
         
            1 SKIRSNIS
         
         
            
               Bendrosios taisyklės
            
         
         
            54 straipsnis
            Finansų pareigūnams deleguotų įgaliojimų atšaukimas ir jų pareigų sustabdymas
            Taikomas Reglamento (ES, Euratomas) 2018/1046 90 straipsnis.
         
         
            55 straipsnis
            Finansų pareigūnų atsakomybė už neteisėtą veiklą, sukčiavimą arba korupciją
            Taikomas Reglamento (ES, Euratomas) 2018/1046 91 straipsnis.
         
         
            2 SKIRSNIS
         
         
            
               Leidimus suteikiantiems pareigūnams taikytinos taisyklės
            
         
         
            56 straipsnis
            Leidimus suteikiantiems pareigūnams taikytinos taisyklės
            Taikomas Reglamento (ES, Euratomas) 2018/1046 92 straipsnis.
         
         
            57 straipsnis
            Darbuotojo padarytų finansinių pažeidimų nagrinėjimas
            Taikomas Reglamento (ES, Euratomas) 2018/1046 93 straipsnis.
         
         
            3 SKIRSNIS
         
         
            
               Apskaitos pareigūnams ir avansinių lėšų administratoriams taikytinos taisyklės
            
         
         
            58 straipsnis
            Apskaitos pareigūnams taikytinos taisyklės
            Taikomas Reglamento (ES, Euratomas) 2018/1046 94 straipsnis.
         
         
            59 straipsnis
            Avansinių lėšų administratoriams taikytinos taisyklės
            Taikomas Reglamento (ES, Euratomas) 2018/1046 95 straipsnis.
         
         5 SKYRIUS
         
            PAJAMŲ OPERACIJOS
         
         
            60 straipsnis
            Mokėjimo prašymas
            Vadovaudamasis su Komisija sutartais terminais ir laiko tarpais, Sąjungos organas Komisijai teikia prašymus išmokėti visą metinį Sąjungos įnašą ar jo dalį pagal 16 straipsnio 6 dalį.
         
         
            61 straipsnis
            Palūkanų traktavimas
            Palūkanos, susikaupusios iš lėšų, kurias Sąjungos organui kaip įnašą išmokėjo Komisija, neturi būti mokamos į Sąjungos biudžetą.
         
         
            62 straipsnis
            Gautinų sumų sąmata
            Taikomas Reglamento (ES, Euratomas) 2018/1046 97 straipsnis.
         
         
            63 straipsnis
            Gautinų sumų nustatymas
            Reglamento (ES, Euratomas) 2018/1046 98 straipsnis taikomas mutatis mutandis.
         
         
            64 straipsnis
            Delspinigiai
            Taikomas Reglamento (ES, Euratomas) 2018/1046 99 straipsnis.
         
         
            65 straipsnis
            Leidimas susigrąžinti sumas
            Leidimas susigrąžinti sumas – tai veiksmas, kuriuo leidimus suteikiantis atsakingas pareigūnas, išduodamas vykdomąjį raštą sumoms susigrąžinti, nurodo apskaitos pareigūnui susigrąžinti gautiną sumą, kurią tas leidimus suteikiantis pareigūnas yra nustatęs.
         
         
            66 straipsnis
            Susigrąžinimo taisyklės
            Reglamento (ES, Euratomas) 2018/1046 101 straipsnio 1–6 dalys taikomos mutatis mutandis.
         
         
            67 straipsnis
            Susigrąžinimas įskaitymu
            Reglamento (ES, Euratomas) 2018/1046 102 straipsnis taikomas mutatis mutandis.
         
         
            68 straipsnis
            Susigrąžinimo procedūra, jei skola negrąžinama geranoriškai
            Taikomas Reglamento (ES, Euratomas) 2018/1046 103 straipsnis.
         
         
            69 straipsnis
            Papildomas mokėjimo terminas
            Taikomas Reglamento (ES, Euratomas) 2018/1046 104 straipsnis.
         
         
            70 straipsnis
            Senaties terminas
            Reglamento (ES, Euratomas) 2018/1046 105 straipsnis taikomas mutatis mutandis.
         
         
            71 straipsnis
            Specialios mokesčiams ir rinkliavoms taikomos nuostatos
            Jeigu Sąjungos organas renka mokesčius ir rinkliavas, nurodytus 6 straipsnio 3 dalies b punkte, tokių mokesčių ir rinkliavų bendra preliminari sąmata įtraukiama į 32 straipsnyje nurodytą bendrąjį programavimo dokumentą.
            Jeigu mokesčiai ir rinkliavos nustatomi teisės aktu arba valdybos sprendimais, leidimus suteikiantis pareigūnas gali neišduoti vykdomojo rašto sumoms susigrąžinti ir, nustatęs gautinas sumas, išrašyti debetinius dokumentus. Tokiu atveju Sąjungos organo teisė į gautinas sumas yra registruojama. Apskaitos pareigūnas sudaro visų debetinių dokumentų sąrašą ir nurodo jų skaičių bei bendrą sumą Sąjungos organo biudžeto ir finansų valdymo ataskaitoje.
            Jeigu Sąjungos organas naudoja atskirą sąskaitų pateikimo sistemą, apskaitos pareigūnas reguliariai ir ne rečiau nei kas mėnesį į sąskaitas įrašo gautas mokesčių ir rinkliavų sumas.
            Sąjungos organas teikia paslaugas, susijusias su jai pavestomis užduotimis, tik po to, kai yra sumokėtas visas atitinkamas mokestis arba rinkliava. Tačiau išimtinėmis aplinkybėmis paslauga gali būti suteikta iš anksto nesumokėjus atitinkamo mokesčio ar rinkliavos. Tais atvejais, kai paslauga buvo suteikta iš anksto nesumokėjus atitinkamo mokesčio ar rinkliavos, taikomi 63–70 straipsniai.
         
         6 SKYRIUS
         
            IŠLAIDŲ OPERACIJOS
         
         
            72 straipsnis
            Finansavimo sprendimai
            
               1.   Biudžetinis įsipareigojimas grindžiamas priimtu finansavimo sprendimu. Administraciniai asignavimai gali būti vykdomi be išankstinio finansavimo sprendimo.
            
            
               2.   Į 32 straipsnyje nurodytą bendrąjį programavimo dokumentą įtrauktos Sąjungos organo metinė ir daugiametė darbo programos yra lygiavertės veiklos, kurią jis vykdo, finansavimo sprendimui, jeigu aiškiai nustatomi 32 straipsnio 2 ir 3 dalyse išdėstyti elementai. Daugiamečiame finansavimo sprendime nurodoma, kad sprendimas įgyvendinamas su sąlyga, kad priėmus biudžetą arba, kaip numatyta laikinųjų dvyliktųjų dalių sistemoje, atitinkamiems finansiniams metams bus skirta biudžeto asignavimų.
            
            
               3.   Finansavimo sprendime taip pat pateikiama:
               
                           a)
                        
                        
                           dotacijų atveju: pareiškėjų, kuriems skirtas kvietimas teikti pasiūlymus arba tiesioginio skyrimo procedūra, rūšis ir dotacijoms rezervuotas bendras biudžeto paketas;
                        
                     
                           b)
                        
                        
                           viešųjų pirkimų atveju: viešiesiems pirkimams rezervuotas bendras biudžeto paketas;
                        
                     
                           c)
                        
                        
                           apdovanojimų atveju: dalyvių, kuriems skirtas konkursas, rūšis, konkursui rezervuotas bendras biudžeto paketas ir konkreti nuoroda į apdovanojimus, kurių vieneto vertė 1 000 000 EUR arba didesnė.
                        
                     
         
         
            73 straipsnis
            Išlaidų operacijos
            
               1.   Kiekvienas išlaidų punktas turi būti priskirtas įsipareigojimams, būti patvirtintas, jį turi būti leista vykdyti ir jis turi būti apmokėtas.
               Pasibaigus 75 straipsnyje nurodytiems laikotarpiams, nepanaudotas biudžetinių įsipareigojimų likutis panaikinamas.
               Atlikdamas operacijas, leidimus suteikiantis pareigūnas užtikrina, kad išlaidos atitiktų Sutartis, biudžetą, šį reglamentą ir kitus aktus, priimtus pagal Sutartis, taip pat patikimo finansų valdymo principą.
            
            
               2.   Leidimus suteikiantis pareigūnas, prieš prisiimdamas teisinį įsipareigojimą trečiosioms šalims, prisiima biudžetinį įsipareigojimą.
               Pirma pastraipa netaikoma teisiniams įsipareigojimams, prisiimtiems po krizės paskelbimo, vykdant veiklos tęstinumo planą, laikantis tvarkos, kurią priėmė Sąjungos organas.
            
            
               3.   Patikrinęs kreditoriaus teisę įrodančius patvirtinamuosius dokumentus, nurodytus teisiniu įsipareigojimu nustatytose sąlygose, jei teisinis įsipareigojimas yra prisiimtas, leidimus suteikiantis pareigūnas patvirtina išlaidas pripažindamas, kad išlaidų punktas yra priskiriamas Sąjungos organo biudžetui. Šiuo tikslu atsakingas leidimus suteikiantis pareigūnas:
               
                           a)
                        
                        
                           patikrina kreditoriaus teisės egzistavimą;
                        
                     
                           b)
                        
                        
                           nustato arba patikrina reikalavimo tikrumą ir jo sumą patvirtindamas įrašu „tvirtinu, kad teisinga“;
                        
                     
                           c)
                        
                        
                           patikrina sąlygas, kuriomis turi būti atliktas mokėjimas.
                        
                     Nepaisant pirmos pastraipos, išlaidų patvirtinimas taip pat taikomas su mokėjimo prašymais nesusietoms tarpinėms ar galutinėms ataskaitoms – tokiu atveju poveikis apskaitos sistemai apsiribos poveikiu bendrosioms sąskaitoms.
            
            
               4.   Patvirtinimo sprendimas išreiškiamas leidimus suteikiančio pareigūno arba techniniu požiūriu kompetentingo darbuotojo, tinkamai įgalioto oficialiu leidimus suteikiančio pareigūno sprendimu, elektroniniu būdu apsaugotu parašu pagal Reglamento (ES, Euratomas) 2018/1046 146 straipsnį, arba išimtiniais atvejais, kai teikiami popieriniai dokumentai, antspaudu, kuriame yra tas parašas.
               Patvirtinamuoju įrašu „tvirtinu, kad teisinga“ leidimus suteikiantis pareigūnas arba leidimus suteikiančio pareigūno tinkamai įgaliotas techniniu požiūriu kompetentingas darbuotojas patvirtina, kad:
               
                           a)
                        
                        
                           išankstinio finansavimo atveju: teisiniu įsipareigojimu nustatytos išankstinio finansavimo mokėjimo sąlygos yra įvykdytos;
                        
                     
                           b)
                        
                        
                           tarpinių ir galutinių mokėjimų pagal sutartis atveju: numatytos paslaugos yra tinkamai suteiktos, prekės tinkamai pristatytos arba darbai tinkamai atlikti;
                        
                     
                           c)
                        
                        
                           tarpinių ir galutinių mokėjimų teikiant dotacijas atveju: naudos gavėjo įvykdytas veiksmas arba darbo programa visais aspektais atitinka susitarimą dėl dotacijos, įskaitant, kai taikytina, tai, kad naudos gavėjo deklaruotos išlaidos yra tinkamos finansuoti.
                        
                     Antros pastraipos c punkte nurodytu atveju nelaikoma, kad išlaidų sąmatos atitinka Reglamento (ES, Euratomas) 2018/1046 186 straipsnio 3 dalyje nustatytas tinkamumo finansuoti sąlygas. Tas pats principas taip pat taikomas ir su mokėjimo prašymais nesusietoms tarpinėms ir galutinėms ataskaitoms.
            
            
               5.   Siekdamas leisti daryti išlaidas, leidimus suteikiantis pareigūnas, patikrinęs, ar skirta asignavimų, išduoda mokėjimo pavedimą, kuriuo apskaitos pareigūnui nurodoma sumokėti prieš tai patvirtintą išlaidų sumą.
            
            
               6.   Jeigu periodiniai mokėjimai yra susiję su suteiktomis paslaugomis, įskaitant nuomos paslaugas, arba su pristatytomis prekėmis, leidimus suteikiantis pareigūnas, atsižvelgdamas į savo atliktą rizikos analizę, gali duoti nurodymą taikyti tiesioginio debeto iš avansinės sąskaitos sistemą.
            
         
         
            74 straipsnis
            Biudžetinių įsipareigojimų rūšys
            
               1.   Biudžetiniai įsipareigojimai priskiriami prie vienos iš šių trijų kategorijų:
               
                           a)
                        
                        
                           individualūs: kai gavėjas ir išlaidų suma yra žinomi;
                        
                     
                           b)
                        
                        
                           bendri: kai bent vienas iš elementų, būtinų individualiam įsipareigojimui nustatyti, dar nėra žinomas;
                        
                     
                           c)
                        
                        
                           preliminarūs: skirti įprastoms administracinėms išlaidoms padengti, kai arba sumos, arba galutiniai gavėjai nėra galutinai žinomi.
                        
                     
            
               2.   Biudžetiniai įsipareigojimai dėl veiksmų, kurie tęsiasi ilgiau kaip vienus finansinius metus, gali būti suskaidyti į per keletą metų mokamas metines dalis tik tuo atveju, kai taip yra numatyta steigiamajame akte arba pagrindiniame akte, arba kai jie yra susiję su administracinėmis išlaidomis.
            
            
               3.   Bendrasis biudžetinis įsipareigojimas prisiimamas remiantis finansavimo sprendimu.
               Bendrasis biudžetinis įsipareigojimas prisiimamas ne vėliau kaip iki sprendimo dėl gavėjų ir sumų priėmimo, o tais atvejais, kai atitinkamų asignavimų vykdymas yra susijęs su darbo programos priėmimu – ne anksčiau kaip po programos priėmimo.
            
            
               4.   Bendrasis biudžetinis įsipareigojimas vykdomas prisiimant vieną ar daugiau teisinių įsipareigojimų.
            
            
               5.   Prieš pasirašydamas kiekvieną individualų teisinį įsipareigojimą, priimtą pagal bendrąjį biudžetinį įsipareigojimą, leidimus suteikiantis pareigūnas jį įregistruoja biudžeto sąskaitose ir priskiria bendrajam biudžetiniam įsipareigojimui.
            
            
               6.   Preliminarūs biudžetiniai įsipareigojimai vykdomi prisiimant vieną ar daugiau teisinių įsipareigojimų, kuriais suteikiama teisė atlikti tolesnius mokėjimus. Tačiau tais atvejais, kurie yra susiję su personalo valdymo išlaidomis, jie gali būti vykdomi tiesiogiai išmokant lėšas.
            
         
         
            75 straipsnis
            Įsipareigojimų terminai
            
               1.   Nedarant poveikio 73 straipsnio 2 daliai ir 109 straipsnio 2 daliai, teisiniai įsipareigojimai, susiję su individualiais arba preliminariais biudžetiniais įsipareigojimais, prisiimami ne vėliau kaip N metų gruodžio 31 d., kai N metai – tai metai, kuriais buvo prisiimtas biudžetinis įsipareigojimas.
            
            
               2.   Bendrieji biudžetiniai įsipareigojimai apima visą atitinkamų teisinių įsipareigojimų, prisiimtų iki N + 1 metų gruodžio 31 d., sumą.
            
            
               3.   Pasibaigus 1 ir 2 dalyse nurodytiems laikotarpiams, leidimus suteikiantis pareigūnas panaikina visus su nepanaudotu tokių biudžetinių įsipareigojimų likučiu susijusius įsipareigojimus.
            
            
               4.   Galutinė individualių ir preliminarių biudžetinių įsipareigojimų dėl veiksmų, kurie vykdomi ilgiau nei vienus finansinius metus, išskyrus personalo išlaidų atvejį, įgyvendinimo data nustatoma laikantis su jais susijusiuose teisiniuose įsipareigojimuose nustatytų sąlygų ir atsižvelgiant į patikimo finansų valdymo principą.
            
            
               5.   Visos tokių biudžetinių įsipareigojimų dalys, kurios nėra įvykdytos išmokant lėšas praėjus šešiems mėnesiams nuo galutinės įgyvendinimo datos, panaikinamos pagal 14 straipsnį.
            
            
               6.   Biudžetinio įsipareigojimo, pagal kurį per dvejus metus nuo teisinio įsipareigojimo prisiėmimo nebuvo atliktas mokėjimas, kaip apibrėžta 76 straipsnyje, suma yra panaikinama, išskyrus atvejus, kai ta suma susijusi su atveju, dėl kurio bylinėjamasi teisme arba arbitražo kolegijoje, arba kai taikomos specialios konkretiems sektoriams skirtose taisyklėse nustatytos nuostatos.
            
         
         
            76 straipsnis
            Mokėjimų rūšys
            
               1.   Apskaitos pareigūnas išlaidų apmokėjimą atlieka neviršydamas turimų lėšų.
            
            
               2.   Mokėjimas atliekamas gavus įrodymą, kad atitinkamu veiksmu laikomasi sutarties, susitarimo ar pagrindinio akto, ir apima vieną ar daugiau iš šių operacijų:
               
                           a)
                        
                        
                           visos mokėtinos sumos sumokėjimą;
                        
                     
                           b)
                        
                        
                           mokėtinos sumos sumokėjimą vienu iš šių būdų:
                           
                                       i)
                                    
                                    
                                       išankstiniu finansavimu, kuriuo išmokamos avansinės lėšos ir kurio suma pagal patikimo finansų valdymo principą gali būti padalyta į keletą išmokų; tokia išankstinio finansavimo suma sumokama remiantis sutartimi, susitarimu dėl dotacijos ar pagrindiniu aktu arba patvirtinamaisiais dokumentais, pagal kuriuos galima patikrinti, ar laikomasi atitinkamos sutarties ar susitarimo sąlygų;
                                    
                                 
                                       ii)
                                    
                                    
                                       atliekant vieną arba daugiau tarpinių mokėjimų, atitinkančių dalinį veiksmo arba dalinį sutarties įvykdymą. Juo gali būti sumokama visa išankstinio finansavimo suma ar jos dalis, nedarant poveikio pagrindinio teisės akto nuostatoms;
                                    
                                 
                                       iii)
                                    
                                    
                                       mokėtinų sumų likučio išmokėjimu, kai veiksmas arba sutartis yra visiškai įvykdyti.
                                    
                                 
                     Likutis gali būti sumokamas tik vieną kartą ir juo padengiamos visos ankstesnės išlaidos. Nepanaudotoms sumoms susigrąžinti išduodamas vykdomasis raštas sumoms susigrąžinti.
            
            
               3.   Atliekant kiekvieną mokėjimą, biudžeto apskaitoje atskiriami skirtingų 2 dalyje nurodytų rūšių mokėjimai.
            
            
               4.   Į 51 straipsnyje nurodytas apskaitos taisykles įtraukiamos išankstinio finansavimo patvirtinimo sąskaitose taisyklės ir išlaidų tinkamumo finansuoti pripažinimo taisyklės.
            
            
               5.   Atsakingas leidimus suteikiantis pareigūnas reguliariai tvirtina išankstinio finansavimo mokėjimus, atsižvelgdamas į projekto ekonominį pobūdį ir ne vėliau kaip projekto pabaigoje. Mokėjimai tvirtinami remiantis informacija apie patirtas išlaidas arba patvirtinimu, kad įvykdytos mokėjimo sąlygos pagal Reglamento (ES, Euratomas) 2018/1046 125 straipsnį, kaip patvirtino leidimus suteikiantis pareigūnas pagal šio reglamento 73 straipsnio 3 dalį.
               Susitarimų dėl dotacijų arba sutarčių, kurių suma viršija 5 000 000 EUR, atveju leidimus suteikiantis pareigūnas kiekvienų metų pabaigoje gauna bent tą informaciją, kuri būtina pagrįstam tų išlaidų įverčiui apskaičiuoti. Ta informacija neturi būti naudojama išankstiniam finansavimui patvirtinti, tačiau ja gali naudotis leidimus suteikiantis pareigūnas ir apskaitos pareigūnas, siekdami vykdyti Reglamento (ES, Euratomas) 2018/1046 82 straipsnio 2 dalį.
               Taikant antrą pastraipą, atitinkamos nuostatos įtraukiamos į prisiimamus teisinius įsipareigojimus.
            
         
         
            77 straipsnis
            Mokėjimų terminai
            Išlaidų apmokėjimas atliekamas laikantis terminų, nurodytų Reglamente (ES, Euratomas) 2018/1046 116 straipsnyje, ir pagal tą straipsnį.
         
         7 SKYRIUS
         
            VIDAUS AUDITORIUS
         
         
            78 straipsnis
            Vidaus auditoriaus skyrimas bei įgaliojimai ir pareigos
            
               1.   Sąjungos organas turi vidaus audito funkciją, kuri vykdoma pagal atitinkamus tarptautinius standartus.
            
            
               2.   Vidaus audito funkciją vykdo Komisijos vidaus auditorius. Vidaus auditorius negali būti nei Sąjungos organo, nei Komisijos leidimus suteikiantis pareigūnas, nei apskaitos pareigūnas.
            
            
               3.   Vidaus auditorius pataria Sąjungos organui dėl rizikos valdymo, teikdamas nepriklausomas nuomones dėl valdymo ir kontrolės sistemų kokybės ir rekomendacijas, kaip patobulinti operacijų vykdymo sąlygas ir skatinti patikimą finansų valdymą.
               Vidaus auditorius visų pirma yra atsakingas už:
               
                           a)
                        
                        
                           vidaus valdymo sistemų tinkamumo bei efektyvumo ir departamentų veiklos įgyvendinant programas ir veiksmus rezultatų vertinimą remiantis su jais susijusia rizika;
                        
                     
                           b)
                        
                        
                           vidaus kontrolės ir audito sistemų, taikomų kiekvienai Sąjungos organo biudžeto vykdymo operacijai, veiksmingumo ir efektyvumo vertinimą.
                        
                     
            
               4.   Vykdydamas savo pareigas, vidaus auditorius atlieka visos Sąjungos organo veiklos ir visų departamentų auditą. Vidaus auditoriui suteikiama visiška neribota prieiga prie visos informacijos, kurios jam reikia savo pareigoms atlikti, prireikus ir prieiga vietoje, be kita ko, valstybėse narėse ir trečiosiose valstybėse.
            
            
               5.   Vidaus auditorius atsižvelgia į leidimus suteikiančio pareigūno konsoliduotąją metinę veiklos ataskaitą ir visą kitą nurodytą informaciją.
            
            
               6.   Vidaus auditorius praneša Sąjungos organo valdybai ir direktoriui savo nustatytus faktus ir rekomendacijas. Atitinkamas Sąjungos organas užtikrina, kad būtų imtasi priemonių dėl rekomendacijų, pateiktų po audito.
            
            
               7.   Vidaus auditorius praneša ir apie visus šiuos atvejus:
               
                           a)
                        
                        
                           kai nesiimta šalinti didelės rizikos ir neatsižvelgta į rekomendacijas,
                        
                     
                           b)
                        
                        
                           didelį vėlavimą įgyvendint ankstesniais metais pateiktas rekomendacijas.
                        
                     Valdyba arba, jeigu tai leidžiama pagal steigiamąjį aktą, vykdomoji valdyba ir direktorius užtikrina audito rekomendacijų įgyvendinimo stebėseną. Valdyba arba, jeigu tai leidžiama pagal steigiamąjį aktą, vykdomoji valdyba nagrinėja 48 straipsnio 1 dalies a punkte nurodytą informaciją ir tai, ar rekomendacijos buvo visiškai ir laiku įgyvendintos.
               Kiekvienas Sąjungos organas apsvarsto, ar jo vidaus auditoriaus ataskaitose pateiktos rekomendacijos yra tinkamos keičiantis geriausia praktika su kitais Sąjungos organais.
            
            
               8.   Sąjungos organas pateikia savo vidaus auditoriaus kontaktinius duomenis bet kuriam išlaidų operacijose dalyvaujančiam fiziniam ar juridiniam asmeniui, kad jis galėtų konfidencialiai kreiptis į vidaus auditorių.
            
            
               9.   Su vidaus auditoriaus ataskaitomis ir nustatytais faktais visuomenė gali susipažinti tik po to, kai vidaus auditorius patvirtina veiksmus, kurių imtasi siekiant jas įgyvendinti.
            
         
         
            79 straipsnis
            Vidaus auditoriaus nepriklausomumas
            
               1.   Atlikdamas auditus, vidaus auditorius yra visiškai nepriklausomas. Komisija nustato specialias vidaus auditoriui taikytinas taisykles, kuriomis užtikrinama, kad vidaus auditorius, vykdydamas savo pareigas, būtų visiškai nepriklausomas, ir kuriomis nustatoma vidaus auditoriaus atsakomybė.
            
            
               2.   Vidaus auditoriui negali būti duodami nurodymai, kaip vykdyti pareigas, kurios, jį paskyrus, jam pavedamos pagal Finansinį reglamentą, ir šių pareigų vykdymas negali būti kaip nors kitaip varžomas.
            
         
         
            80 straipsnis
            Vidaus audito funkcijos nustatymas
            
               1.   Valdyba arba, jeigu tai leidžiama pagal steigiamąjį aktą, vykdomoji valdyba, tinkamai atsižvelgusios į sąnaudų veiksmingumą ir pridėtinę vertę, gali nustatyti vidaus audito funkciją, kuri vykdoma pagal atitinkamus tarptautinius standartus.
               Vidaus audito funkcijos tikslas, įgaliojimai ir atsakomybė nustatoma vidaus audito chartijoje ir ją tvirtina valdyba arba, jeigu tai leidžiama pagal steigiamąjį aktą, vykdomoji valdyba.
               Vidaus audito funkcijos metinį audito planą parengia vidaus audito funkciją vykdančio padalinio vadovas, atsižvelgdamas, inter alia, į Sąjungos organo direktoriaus rizikos vertinimą.
               Jį peržiūri ir tvirtina valdyba arba, jeigu tai leidžiama pagal steigiamąjį aktą, vykdomoji valdyba.
               Vykdant vidaus audito funkciją, valdybai ir direktoriui teikiamos ataskaitos apie nustatytus faktus ir rekomendacijas.
            
            
               2.   Jeigu Sąjungos organo vidaus audito funkcija nėra ekonomiškai veiksminga arba negali atitikti tarptautinių standartų, Sąjungos organas gali nuspręsti dalytis vidaus audito funkcija su kitais toje pačioje politikos srityje veikiančiais Sąjungos organais.
               Tokiais atvejais susijusių Sąjungos organų valdyba arba, jeigu tai leidžiama pagal steigiamąjį aktą, vykdomoji valdyba susitaria dėl praktinių dalijimosi vidaus audito funkcija aspektų.
            
            
               3.   Vidaus auditoriai sėkmingai bendradarbiauja keisdamiesi informacija ir audito ataskaitomis bei prireikus rengia bendrus rizikos vertinimus ir vykdo bendrus auditus.
               Valdyba arba, jeigu tai leidžiama pagal steigiamąjį aktą, vykdomoji valdyba ir direktorius užtikrina reguliarią vykdant vidaus audito funkciją suteiktų rekomendacijų įgyvendinimo stebėseną.
            
         
         V ANTRAŠTINĖ DALIS
         
            BENDROSIOS TAISYKLĖS
         
         
            81 straipsnis
            Sąjungos organų įnašų formos
            
               1.   Sąjungos organų įnašai padeda siekti nurodyto Sąjungos politikos tikslo ir rezultatų ir gali būti šių formų:
               
                           a)
                        
                        
                           finansavimas, nesusijęs su atitinkamų operacijų išlaidomis, grindžiamas:
                           
                                       i)
                                    
                                    
                                       konkretiems sektoriams skirtose taisyklėse ar Komisijos sprendimuose išdėstytų sąlygų įvykdymu arba
                                    
                                 
                                       ii)
                                    
                                    
                                       rezultatų, vertinamų remiantis anksčiau nustatytais orientyrais arba veiklos rezultatų rodikliais, pasiekimu;
                                    
                                 
                     
                           b)
                        
                        
                           faktiškai patirtų tinkamų finansuoti išlaidų kompensavimas;
                        
                     
                           c)
                        
                        
                           fiksuotieji vieneto įkainiai, pagal kuriuos, remiantis suma už vienetą, apmokamos visų ar tam tikrų specialių kategorijų iš anksto aiškiai nustatytos tinkamos finansuoti išlaidos;
                        
                     
                           d)
                        
                        
                           fiksuotosios sumos, pagal kurias apskritai apmokamos visų ar tam tikrų specialių kategorijų iš anksto aiškiai nustatytos tinkamos finansuoti išlaidos;
                        
                     
                           e)
                        
                        
                           finansavimas pagal fiksuotąją normą, pagal kurią, taikant procentinį dydį, apmokamos visų ar tam tikrų specialių kategorijų iš anksto aiškiai nustatytos tinkamos finansuoti išlaidos;
                        
                     
                           f)
                        
                        
                           a–e punktuose nurodytų formų derinys.
                        
                     Sąjungos organų įnašai, nurodyti šios dalies pirmos pastraipos c, d ir e punktuose, nustatomi pagal Reglamento (ES, Euratomas) 2018/1046 181 straipsnį arba konkretiems sektoriams skirtas taisykles. Sąjungos organų įnašai, nurodyti šios dalies pirmos pastraipos a punkte, nustatomi pagal Reglamento (ES, Euratomas) 2018/1046 181 straipsnį, konkretiems sektoriams skirtas taisykles arba Komisijos sprendimą.
            
            
               2.   Nustatant tinkamą įnašo formą, kuo labiau atsižvelgiama į potencialių gavėjų interesus ir apskaitos metodus.
            
            
               3.   Atsakingas leidimus suteikiantis pareigūnas 48 straipsnio nurodytoje metinėje veiklos ataskaitoje pateikia informaciją apie su išlaidomis nesusijusį finansavimą pagal šio straipsnio 1 dalies pirmos pastraipos a ir f punktus.
            
         
         
            82 straipsnis
            Tarpusavio pasikliovimas vertinimais
            Reglamento (ES, Euratomas) 2018/1046 126 straipsnis taikomas mutatis mutandis.
         
         
            83 straipsnis
            Tarpusavio pasikliovimas auditais
            Taikomas Reglamento (ES, Euratomas) 2018/1046 127 straipsnis.
         
         
            84 straipsnis
            Jau turimos informacijos naudojimas
            Taikomas Reglamento (ES, Euratomas) 2018/1046 128 straipsnis.
         
         
            85 straipsnis
            Bendradarbiavimas siekiant apsaugoti Sąjungos finansinius interesus
            Reglamento (ES, Euratomas) 2018/1046 129 straipsnis taikomas mutatis mutandis.
         
         
            86 straipsnis
            Informacija Komisijai apie sukčiavimo ir kitų finansinių pažeidimų atvejus
            Nedarant poveikio pareigoms pagal Reglamento (ES, Euratomas) Nr. 883/2013 8 straipsnio 1 dalį ir Tarybos reglamento (ES) 2017/1939 24 straipsnio 1 dalį, Sąjungos organas nedelsdamas praneša Komisijai apie įtariamo sukčiavimo ir kitų finansinių pažeidimų atvejus.
            Be to, jis praneša Komisijai apie visus užbaigtus arba vykdomus Europos prokuratūros arba Europos kovos su sukčiavimu tarnybos (OLAF) tyrimus ir visą Audito Rūmų arba Vidaus audito tarnybos atliekamą auditą ar kontrolę, nesukeldamas pavojaus tyrimų konfidencialumui.
            Kai Komisijai tenkančiai atsakomybei už Sąjungos biudžeto vykdymą gali būti daromas poveikis arba tais atvejais, kai kyla galimas rimtas pavojus Sąjungos reputacijai, Europos prokuratūra ir (arba) OLAF nedelsdamos praneša Komisijai apie visus vykdomus arba užbaigtus tyrimus, nesukeldamos pavojaus tų tyrimų konfidencialumui ir veiksmingumui.
         
         
            87 straipsnis
            Ankstyvojo nustatymo ir draudimo dalyvauti procedūroje sistema
            Taikomas Reglamento (ES, Euratomas) 2018/1046 V antraštinės dalies 2 skyriaus 2 skirsnis.
         
         
            88 straipsnis
            Taisyklės dėl procedūrų, valdymo ir e. valdžios
            Reglamento (ES, Euratomas) 2018/1046 V antraštinės dalies 2 skyriaus 1 ir 3 skirsniai ir 3 skyrius taikomi mutatis mutandis.
         
         VI ANTRAŠTINĖ DALIS
         
            VIEŠIEJI PIRKIMAI IR KONCESIJOS
         
         
            89 straipsnis
            Bendrosios nuostatos
            Viešųjų pirkimų klausimu, atsižvelgiant į 90 straipsnį, taikoma Reglamento (ES, Euratomas) 2018/1046 VII antraštinė dalis ir jo I priedas.
            Sąjungos organas jo prašymu gali būti pripažintas perkančiąja organizacija, kai skiriamos Komisijos arba tarpinstitucinės sutartys ir sutartys su kitais Sąjungos organais.
         
         
            90 straipsnis
            Viešųjų pirkimų procedūros
            Sąjungos organas, netaikydamas viešųjų pirkimų procedūros, gali sudaryti susitarimą dėl paslaugų lygio, kaip nurodyta, kaip nurodyta 43 straipsnio 2 dalyje.
            Kad būtų patenkinti administraciniai poreikiai, Sąjungos organas gali taikyti bendrų viešųjų pirkimų procedūras kartu su priimančiosios valstybės narės perkančiosiomis organizacijomis. Tokiu atveju taikomas Reglamento (ES, Euratomas) 2018/1046 165 straipsnis.
         
         VII ANTRAŠTINĖ DALIS
         
            DOTACIJOS IR APDOVANOJIMAI
         
         
            91 straipsnis
            Dotacijos
            Jeigu Sąjungos organas gali skirti dotacijas remdamasi steigiamuoju aktu arba Komisijos įgaliojimu pagal Reglamento (ES, Euratomas) 2018/1046 62 straipsnio 1 dalies c punkto iv papunktį, taikomos atitinkamos Reglamento (ES, Euratomas) 2018/1046 VIII antraštinės dalies nuostatos.
         
         
            92 straipsnis
            Apdovanojimai
            Jeigu Sąjungos organas gali skirti apdovanojimus remdamasis steigiamuoju aktu arba Komisijos įgaliojimu pagal Reglamento (ES, Euratomas) 2018/1046 62 straipsnio 1 dalies c punkto iv papunktį, taikomos atitinkamos Reglamento (ES, Euratomas) 2018/1046 IX antraštinės dalies nuostatos.
         
         VIII ANTRAŠTINĖ DALIS
         
            KITOS BIUDŽETO VYKDYMO PRIEMONĖS
         
         
            93 straipsnis
            Už atlygį dirbantys išorės ekspertai
            Reglamento (ES, Euratomas) 2018/1046 237 straipsnis taikomas mutatis mutandis.
         
         
            94 straipsnis
            Be atlygio dirbantys ekspertai
            Reglamento (ES, Euratomas) 2018/1046 238 straipsnis taikomas mutatis mutandis.
         
         
            95 straipsnis
            Narystės įmokos ir kiti narystės mokesčiai
            Reglamento (ES, Euratomas) 2018/1046 239 straipsnis taikomas mutatis mutandis.
         
         
            96 straipsnis
            Kita priemonė
            Reglamento (ES, Euratomas) 2018/1046 240 straipsnis taikomas mutatis mutandis.
         
         IX ANTRAŠTINĖ DALIS
         
            METINĖS ATASKAITOS IR KITŲ FINANSINIŲ ATASKAITŲ TEIKIMAS
         
         1 SKYRIUS
         
            METINĖS ATASKAITOS
         
         
            1 SKIRSNIS
         
         
            
               Apskaitos sistema
            
         
         
            97 straipsnis
            Ataskaitų struktūra
            Rengiamos kiekvienų finansinių metų, kurie prasideda sausio 1 d. ir baigiasi gruodžio 31 d., Sąjungos organo metinės ataskaitos. Tas ataskaitas sudaro:
            
                        a)
                     
                     
                        Sąjungos organo finansinės ataskaitos;
                     
                  
                        b)
                     
                     
                        Sąjungos organo biudžeto vykdymo ataskaitos.
                     
                  
         
            98 straipsnis
            Finansinės ataskaitos
            
               1.   Duomenys finansinėse ataskaitose pateikiami eurais ir pagal šio reglamento 51 straipsnyje nurodytas apskaitos taisykles, ir šias finansines ataskaitas sudaro:
               
                           a)
                        
                        
                           balansas, kuriame nurodomas visas turtas ir įsipareigojimai ir finansinė padėtis ankstesnių finansinių metų gruodžio 31 d.;
                        
                     
                           b)
                        
                        
                           finansinės veiklos ataskaita, kurioje nurodomas ankstesnių finansinių metų ekonominis rezultatas;
                        
                     
                           c)
                        
                        
                           pinigų srautų ataskaita, kurioje nurodomos per finansinius metus gautos ir išmokėtos sumos ir galutinė iždo padėtis;
                        
                     
                           d)
                        
                        
                           grynojo turto pokyčių ataskaita, kurioje pateikiama rezervų ir sukauptų rezultatų judėjimo per metus apžvalga.
                        
                     
            
               2.   Finansinėse ataskaitose informacija, įskaitant informaciją apie apskaitos politiką, pateikiama taip, kad būtų užtikrintas jos aktualumas, patikimumas, palyginamumas ir suprantamumas.
            
            
               3.   Finansinių ataskaitų aiškinamuosiuose raštuose papildoma ir paaiškinama informacija, pateikta šio straipsnio 1 dalyje nurodytose finansinėse ataskaitose, ir pateikiama visa papildoma informacija, kurios reikalaujama šio reglamento 51 straipsnyje nurodytose apskaitos taisyklėse ir laikantis tarptautiniu mastu pripažintos apskaitos praktikos tais atvejais, kai tokia informacija yra svarbi Sąjungos organo veiklai.
               Aiškinamuosiuose raštuose pateikiama bent ši informacija:
               
                           a)
                        
                        
                           apskaitos principai, taisyklės ir metodai;
                        
                     
                           b)
                        
                        
                           aiškinamosios pastabos, kuriose pateikiama papildoma informacija, kurios nėra finansinių ataskaitų tekste ir kuri reikalinga tam, kad tų ataskaitų informacija būtų pateikta teisinga.
                        
                     
            
               4.   Laikotarpiu nuo finansinių metų pabaigos iki bendrųjų ataskaitų perdavimo dienos apskaitos pareigūnas atlieka koregavimus, nesusijusius su tų metų išmokomis ir pajamomis, kurie yra būtini, kad tų ataskaitų informacija būtų pateikta sąžiningai ir teisingai.
            
         
         
            99 straipsnis
            Biudžeto vykdymo ataskaitos
            
               1.   Duomenys biudžeto vykdymo ataskaitose pateikiami eurais, šios ataskaitos turi būti palyginamos pagal metus. Jas sudaro:
               
                           a)
                        
                        
                           ataskaitos, kuriose pateikiami suvestiniai tų metų visų biudžeto pajamų ir išlaidų operacijų duomenys;
                        
                     
                           b)
                        
                        
                           aiškinamosios pastabos, kuriose papildoma ir paaiškinama tose ataskaitose pateikta informacija.
                        
                     
            
               2.   Biudžeto vykdymo ataskaitų pateikimo struktūra yra tokia pat kaip ir Sąjungos organo biudžeto.
            
            
               3.   Biudžeto vykdymo ataskaitas sudaro:
               
                           a)
                        
                        
                           informacija apie pajamas, visų pirma pajamų sąmatų, pajamų rezultatų ir nustatytų teisių pokyčius;
                        
                     
                           b)
                        
                        
                           informacija, atskleidžianti visų turimų įsipareigojimų ir mokėjimų asignavimų pokyčius;
                        
                     
                           c)
                        
                        
                           informacija apie visų įsipareigojimų ir mokėjimų asignavimų panaudojimą;
                        
                     
                           d)
                        
                        
                           informacija, atskleidžianti neįvykdytus įsipareigojimus, iš ankstesnių finansinių metų perkeltus įsipareigojimus ir per finansinius metus prisiimtus įsipareigojimus.
                        
                     
            
               4.   Biudžeto vykdymo rezultatas susideda iš:
               
                           a)
                        
                        
                           visų pajamų, surinktų tais finansiniais metais,
                        
                     
                           b)
                        
                        
                           mokėjimų, atliktų pagal tų finansinių metų asignavimus, padidintų į tuos pačius finansinius metus iš ankstesnių finansinių metų perkeltų asignavimų suma, skirtumo.
                        
                     Pirmoje pastraipoje nurodytas skirtumas, viena vertus, padidinamas grynąja iš ankstesnių finansinių metų perkeltų asignavimų, kurie buvo anuliuoti, suma ir, kita vertus,
               
                           a)
                        
                        
                           sumažinamas mokėjimų suma, kuri yra didesnė už nediferencijuotuosius asignavimus, perkeltus iš ankstesnių finansinių metų dėl euro kurso pasikeitimo,
                        
                     
                           b)
                        
                        
                           valiutų keitimo tiek realizuotojo, tiek nerealizuotojo pelno ir nuostolių per finansinius metus skirtumu.
                        
                     
         
         
            100 straipsnis
            Patvirtinamieji dokumentai
            Kiekvienas įrašas į sąskaitas grindžiamas atitinkamais patvirtinamaisiais dokumentais pagal šio reglamento 47 straipsnį.
         
         
            2 SKIRSNIS
         
         
            
               Metinių ataskaitų teikimo tvarkaraštis
            
         
         
            101 straipsnis
            Preliminarios ataskaitos
            
               1.   Sąjungos organo apskaitos pareigūnas ne vėliau kaip kitų metų kovo 1 d. siunčia Komisijos apskaitos pareigūnui ir Audito Rūmams preliminarias ataskaitas.
            
            
               2.   Be to, Sąjungos organo apskaitos pareigūnas ne vėliau kaip kitų metų kovo 1 d. siunčia Komisijos apskaitos pareigūnui jo nustatytu būdu ir formatu konsolidavimo tikslais reikalingą apskaitos informaciją.
            
         
         
            102 straipsnis
            Galutinių ataskaitų patvirtinimas
            
               1.   Ne vėliau kaip birželio 1 d. Audito Rūmai pateikia savo pastabas dėl Sąjungos organo preliminarių ataskaitų pagal Reglamento (ES, Euratomas) 2018/1046 246 straipsnį.
            
            
               2.   Sąjungos organo apskaitos pareigūnas ne vėliau kaip birželio 15 d. pateikia Komisijos apskaitos pareigūnui Komisijos nustatytu būdu ir formatu reikalingą apskaitos informaciją, kad būtų parengta galutinė konsoliduotoji ataskaita.
            
            
               3.   Gavęs Audito Rūmų pastabas dėl Sąjungos organo preliminarių ataskaitų, apskaitos pareigūnas pagal šio reglamento 49 straipsnį parengia Sąjungos organo galutines ataskaitas. Direktorius jas siunčia valdybai, kuri dėl šių ataskaitų pateikia nuomonę.
            
            
               4.   Galutines ataskaitas kartu su valdybos nuomone direktorius siunčia Komisijos apskaitos pareigūnui, Audito Rūmams, Europos Parlamentui ir Tarybai ne vėliau kaip iki kitų finansinių metų liepos 1 d.
            
            
               5.   Sąjungos organo apskaitos pareigūnas taip pat siunčia Audito Rūmams (ir kopiją Komisijos apskaitos pareigūnui) vadovybės pareiškimo raštą, susijusį su tomis galutinėmis ataskaitomis. Vadovybės pareiškimo raštas parengiamas tą pačią dieną, kurią parengiamos Sąjungos organo galutinės ataskaitos.
               Galutinės ataskaitos pateikiamos kartu su apskaitos pareigūno pastaba, kurioje jis pareiškia, kad galutines ataskaitas parengė pagal šią antraštinę dalį ir taikytinus apskaitos principus, taisykles ir metodus.
               Nuoroda į interneto puslapius, kuriuose pateikiamos Sąjungos organo galutinės ataskaitos, paskelbiama ne vėliau kaip kitų metų lapkričio 15 d. Europos Sąjungos oficialiajame leidinyje.
            
            
               6.   Ne vėliau kaip iki kitų finansinių metų rugsėjo 30 d. direktorius Audito Rūmams atsiunčia atsakymą į jų metinės ataskaitos pastabas. Tuo pat metu Komisijai siunčiami direktoriaus atsakymai.
            
         
         2 SKYRIUS
         
            BIUDŽETO IR KITŲ FINANSINIŲ ATASKAITŲ TEIKIMAS
         
         
            103 straipsnis
            Metinė biudžeto ir finansų valdymo ataskaita
            
               1.   Kiekvienas Sąjungos organas rengia finansinių metų biudžeto ir finansų valdymo ataskaitą.
            
            
               2.   Ne vėliau kaip kitų finansinių metų kovo 31 d. direktorius siunčia ataskaitą Europos Parlamentui, Tarybai, Komisijai ir Audito Rūmams.
            
            
               3.   2 dalyje nurodytoje ataskaitoje atsižvelgiama (ir absoliučiais skaičiais, ir procentais) bent į asignavimų vykdymo normą ir į suvestinę informaciją apie asignavimų perkėlimus iš vieno biudžeto punkto į kitą.
            
         
         X ANTRAŠTINĖ DALIS
         
            IŠORĖS AUDITAS, BIUDŽETO ĮVYKDYMO PATVIRTINIMAS IR KOVA SU SUKČIAVIMU
         
         
            104 straipsnis
            Išorės auditas
            
               1.   Nepriklausomas išorės auditorius patikrina, ar Sąjungos organo metinėse ataskaitose tinkamai nurodytos Sąjungos organo pajamos, išlaidos ir finansinė būklė prieš tas ataskaitas konsoliduojant su galutinėmis Komisijos ataskaitomis.
               Jeigu steigiamajame akte nenumatyta kitaip, Audito Rūmai pagal Sutarties dėl Europos Sąjungos veikimo 287 straipsnio 1 dalies reikalavimus parengia specialiąją metinę Sąjungos organo ataskaitą.
               Rengdami tą ataskaitą Audito Rūmai atsižvelgia į pirmoje pastraipoje nurodyto nepriklausomo išorės auditoriaus atlikto audito rezultatus ir veiksmus, kurių imtasi dėl auditoriaus nustatytų faktų.
            
            
               2.   Sąjungos organas Audito Rūmams siunčia galutinai priimtą Sąjungos organo biudžetą. Jis kuo greičiau Audito Rūmams praneša apie visus sprendimus ir aktus, kuriuos jis priima pagal 10, 14, 19 ir 23 straipsnius.
            
            
               3.   Audito Rūmai tikrinimą atlieka vadovaudamiesi Reglamento (ES, Euratomas) 2018/1046 254–259 straipsniais.
            
         
         
            105 straipsnis
            Biudžeto įvykdymo patvirtinimo procedūros tvarkaraštis
            
               1.   Europos Parlamentas, remdamasis Tarybos rekomendacija, iki N + 2 metų gegužės 15 d., jeigu steigiamajame akte nenumatyta kitaip, patvirtina, kad direktorius N metų biudžetą įvykdė. Direktorius praneša valdybai apie Europos Parlamento pastabas, pateiktas rezoliucijoje, pridedamoje prie sprendimo dėl biudžeto įvykdymo patvirtinimo.
            
            
               2.   Jei 1 dalyje nustatytą dieną sprendimo priimti negalima, Europos Parlamentas arba Taryba informuoja direktorių apie sprendimo atidėjimo priežastis.
            
            
               3.   Jei Europos Parlamentas atideda sprendimą dėl biudžeto įvykdymo patvirtinimo, direktorius, bendradarbiaudamas su valdyba, deda visas pastangas kuo skubiau imtis priemonių to sprendimo priėmimo kliūtims pašalinti arba padėti jas pašalinti.
            
         
         
            106 straipsnis
            Biudžeto įvykdymo patvirtinimo procedūra
            
               1.   Sprendimas dėl biudžeto įvykdymo patvirtinimo priimamas dėl visų Sąjungos organo pajamų ir išlaidų sąskaitų, biudžeto vykdymo rezultato ir finansinėje ataskaitoje parodytų Sąjungos organo turto bei įsipareigojimų.
            
            
               2.   Siekdamas patvirtinti, kad biudžetas įvykdytas, Europos Parlamentas, Tarybai tą jau padarius, išanalizuoja Sąjungos organo ataskaitas ir finansines ataskaitas. Jis taip pat išnagrinėja Audito Rūmų metinę ataskaitą kartu su Sąjungos organo direktoriaus atsakymais, visomis atitinkamų finansinių metų specialiosiomis Audito Rūmų ataskaitomis ir Audito Rūmų patikinimo pareiškimą dėl sąskaitų patikimumo ir pagrindinių sandorių teisėtumo ir tvarkingumo.
            
            
               3.   Direktorius, Europos Parlamento prašymu, kaip nustatyta Reglamento (ES, Euratomas) 2018/1046 261 straipsnio 3 dalyje, jam pateikia bet kurią informaciją, kurios reikia, kad atitinkamų finansinių metų biudžeto įvykdymo patvirtinimo procedūra būtų taikoma sklandžiai.
            
         
         
            107 straipsnis
            Tolesnės priemonės
            
               1.   Direktorius imasi visų deramų priemonių, atsižvelgdamas į pastabas, pridedamas prie Europos Parlamento sprendimo dėl biudžeto įvykdymo patvirtinimo, ir į pastabas, pridedamas prie Tarybos priimtos rekomendacijos dėl biudžeto įvykdymo patvirtinimo.
            
            
               2.   Europos Parlamento arba Tarybos prašymu direktorius praneša apie priemones, kurių buvo imtasi atsižvelgiant į tas pastabas ir komentarus. Tokio pranešimo kopiją direktorius siunčia Komisijai ir Audito Rūmams.
            
         
         
            108 straipsnis
            Komisijos, Audito Rūmų ir OLAF atliekamos patikros vietoje
            
               1.   ES organas suteikia Komisijos darbuotojams ir kitiems jos ir Audito Rūmų įgaliotiems asmenims galimybę patekti į jo vietas ir patalpas ir susipažinti su visas duomenimis ir informacija, įskaitant duomenis ir informaciją elektroniniu formatu, kurios jiems reikia auditui atlikti.
            
            
               2.   Europos kovos su sukčiavimu tarnyba gali atlikti tyrimus, įskaitant patikras vietoje ir tikrinimus, remdamasi Europos Parlamento ir Tarybos reglamentu (EB) Nr. 883/2013 ir Tarybos reglamentu (Euratomas, EB) Nr. 2185/96 (10), kad nustatytų, ar nebuvo sukčiavimo, korupcijos arba kitos neteisėtos veikos, kenkiančios Sąjungos finansiniams interesams, atvejų.
            
         
         XI ANTRAŠTINĖ DALIS
         
            ADMINISTRACINIAI ASIGNAVIMAI
         
         
            109 straipsnis
            Administraciniai asignavimai
            
               1.   Administraciniai asignavimai yra nediferencijuotieji asignavimai.
            
            
               2.   Administracinės išlaidos pagal sutartis, kurios dėl susiklosčiusios vietinės praktikos arba dėl to, kad yra susijusios su įrangos tiekimu, turi būti apmokėtos pasibaigus finansiniams metams, įskaitomos į tų finansinių metų, kuriais jos yra patirtos, Sąjungos organo biudžetą.
            
            
               3.   Išlaidas, kurios pagal teisines arba sutartines nuostatas turi būti apmokamos iš anksto, galima pradėti apmokėti nuo gruodžio 1 d., mokėjimus priskiriant kitų finansinių metų asignavimams. Tokiu atveju 11 straipsnio 2 dalyje nurodyta riba netaikoma.
            
         
         
            110 straipsnis
            Specialiosios nuostatos dėl pastatų projektų
            Taikomi Reglamento (ES, Euratomas) 2018/1046 266 ir 267 straipsniai.
         
         XII ANTRAŠTINĖ DALIS
         
            PEREINAMOJO LAIKOTARPIO IR GALUTINĖS NUOSTATOS
         
         
            111 straipsnis
            Europos Parlamento, Tarybos ir Komisijos informacijos prašymai
            Europos Parlamentas, Taryba ir Komisija turi teisę iš Sąjungos organo gauti visą būtiną informaciją arba paaiškinimus jų kompetencijai priklausančiais biudžeto klausimais.
         
         
            112 straipsnis
            Sąjungos organo naujojo finansinio reglamento priėmimas
            Kiekvienas Reglamento (ES, Euratomas) 2018/1046 70 straipsnyje nurodytas organas priima naujas finansines taisykles ne vėliau kaip 2019 m. liepos 1 d. arba, bet kuriuo atveju, per šešis mėnesius nuo dienos, kurią organui taikomas to reglamento 70 straipsnis, po biudžetui priskiriamo įnašo išmokėjimo. Iki naujųjų finansinių taisyklių taikymo dienos taikomos Sąjungos organo galiojančios finansinės taisyklės. Sąjungos organas skelbia savo finansines taisykles savo interneto svetainėje.
         
         
            113 straipsnis
            Panaikinimas
            Deleguotasis reglamentas (ES) Nr. 1271/2013 panaikinamas nuo 2019 m. sausio 1 d. Tačiau to reglamento 32 ir 47 straipsniai toliau taikomi iki 2019 m. gruodžio 31 d.
         
         
            114 straipsnis
            Įsigaliojimas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Jis taikomas nuo 2019 m. sausio 1 d. Tačiau 32 ir 48 straipsniai taikomi nuo 2020 m. sausio 1 d.
            Šis reglamentas privalomas visas ir tiesiogiai taikomas visose valstybėse narėse.
         
         
            Priimta Briuselyje 2018 m. gruodžio 18 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 193, 2018 7 30, p. 1.
         
         
            (2)  2013 m. rugsėjo 30 d. Komisijos deleguotasis reglamentas (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (OL L 328, 2013 12 7, p. 42).
         
            (3)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).
         
            (4)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).
         
            (5)  2017 m. spalio 12 d. Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (OL L 283, 2017 10 31, p. 1).
         
            (6)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012 12 31, p. 1).
         
            (7)  1971 m. birželio 3 d. Tarybos reglamentas (EEB, Euratomas) Nr. 1182/71, nustatantis terminams, datoms ir laikotarpiams taikytinas taisykles (OL L 124, 1971 6 8, p. 1).
         
            (8)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (Tekstas svarbus EEE) (OL L 295, 2018 11 21, p. 39).
         
            (9)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (Tekstas svarbus EEE) (OL L 119, 2016 5 4, p. 1).
         
            (10)  1996 m. lapkričio 11 d. Tarybos reglamentas (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (OL L 292, 1996 11 15, p. 2).